qundao/data-zh-poetry huggingface dataset:
青山下望黄将军墓道
作者：吴绮
朝代：清

霜花入江江树红，半江落日摇悲风。此时客向青山路，遥见松楸窜狐兔。推篷指问黄头郎，云是将军神道处。将军束发事边疆，浴血榆关四十霜。射雕并挽双飞鞬，回马常持半段枪。曾经搏战乌桓贼，手戮长鲸襄水赤。上相频分卧内符，诸侯竞屈辕门膝。手缚渠魁未报恩，渔阳鼓入延秋门。西京已下仙人泪，南国还招帝子魂。马渡琅琊从此化，将军定策同王谢。岂知艳曲号《无愁》，亚子空呼李天下。天下龙髯痛未消，临春明月响琼箫。中涓厮养横宫锦，丞相家儿插坐貂。就中更有陈留子，宫门夜半传黄纸。尽逐元丰旧党人，半闲堂里烟尘起。传檄言诛刁与刘，武昌杨柳作边愁。岩疆已付中行说，壮节空思祖豫州。将军义愤填怀抱，洗日虞渊何足道。一朝失计在移军，清风小用临江啸。倚剑空持南壁天，北来烽火照甘泉。横江零落千寻索，下殿仓皇七宝鞭。此时将军镇姑熟，宫中夜到驱黄犊。紫髯怒吼阵云昏，《虞歌》夜泣蛾眉绿。平明战鼓动江鸦，裹创犹呼御赐騧。鸣弦岂意来鹑尾，拔刃空闻叱虎牙。可怜魂染胭脂血，蒲首归来事难说。几年墓木拱白杨，夜夜犹然叫鶗鴂。我闻此语心伤悲，为指江涘之高垒。当年庙算列四镇，此地实为君封陲。痴儿不了公家事，模糊颠倒山河字。骂贼不及雷海青，弄兵窃效田承嗣。将军抗表建牙旌，讨逆应先李茂贞。一喝逆流万人死，摧枯拉朽无坚营。楼烦出射弓矢堕，锦裘绣帽如雷火。紫电横飞灵宝刀，红冰腻结连环锁。至今白骨满苍山，折戟犹存战血斑。竖子无成悲广武，词人多恨哭江南。吁嗟将军复何有，从来运数多阳九。留守魂游宋氏河，监军泪滴唐家酒。吾徒意气岂能灰，当时所用违其才。夕阳下山黄叶雨，江风飒飒魂归来。
青山下望黄将军墓道
作者：吴绮
朝代：清
体裁：古风

霜花入江江树红，半江落日摇悲风。此时客向青山路，遥见松楸窜狐兔。推篷指问黄头郎，云是将军神道处。将军束发事边疆，浴血榆关四十霜。射雕并挽双飞鞬，回马常持半段鎗。曾经搏战乌桓贼，手戮长鲸襄水赤。上相频分卧内符，诸侯竞屈辕门膝。手缚渠魁未报恩，渔阳鼓入延秋门。西京已下仙人泪，南国还招帝子魂。马渡琅琊从此化，将军定策同王谢。岂知艳曲号《无愁》，亚子空呼李天下。天下龙髯痛未消，临春明月响琼箫。中涓厮养横宫锦，丞相家儿插坐貂。就中更有陈留子，宫门夜半传黄纸。尽逐元丰旧党人，半閒堂里烟尘起。传檄言诛刁与刘，武昌杨柳作边愁。岩疆已付中行说，壮节空思祖豫州。将军义愤填怀抱，洗日虞渊何足道。一朝失计在移军，清风小用临江啸。倚剑空持南壁天，北来烽火照甘泉。横江零落千寻索，下殿仓皇七宝鞭。此时将军镇姑熟，宫中夜到驱黄犊。紫髯怒吼阵云昏，《虞歌》夜泣蛾眉绿。平明战鼓动江鸦，裹创犹呼御赐騧。鸣弦岂意来鹑尾，拔刃空闻叱虎牙。可怜魂染胭脂血，蒲首归来事难说。几年墓木拱白杨，夜夜犹然叫鶗鴂。我闻此语心伤悲，为指江涘之高垒。当年庙算列四镇，此地实为君封陲。痴儿不了公家事，模糊颠倒山河字。骂贼不及雷海青，弄兵窃效田承嗣。将军抗表建牙旌，讨逆应先李茂贞。一喝逆流万人死，摧枯拉朽无坚营。楼烦出射弓矢堕，锦裘绣帽如雷火。紫电横飞灵宝刀，红冰腻结连环锁。至今白骨满苍山，折戟犹存战血斑。竖子无成悲广武，词人多恨哭江南。吁嗟将军复何有，从来运数多阳九。留守魂游宋氏河，监军泪滴唐家酒。吾徒意气岂能灰，当时所用违其才。夕阳下山黄叶雨，江风飒飒魂归来。
青玉案·紫云洞次辰六韵
作者：吴绮
朝代：清
体裁：词

遥看鸟道浑无路，但一涧、沿花去。涧尽忽逢云宿处。藤萝日月，莓苔今古，撑得娲天住。阴阴石磴鸣仙鼠，百状虬龙向人舞。足下分明闻客语。沾衣空翠，濛濛烟雾，忽作山中雨。
青玉案·紫云洞次辰六韵
作者：吴绮
朝代：清

遥看鸟道浑无路，但一涧、沿花去。涧尽忽逢云宿处。藤萝日月，莓苔今古，撑得娲天住。阴阴石磴鸣仙鼠，百状虬龙向人舞。足下分明闻密语。沾衣空翠，濛濛烟雾，忽作山中雨。
鞦韆
作者：吴绮
朝代：清
体裁：五言律诗

漫道西戎戏，春闺剧有情。双弯愁露滑，一搦趁风轻。斗险裾难捉，争高髻渐倾。不知平地看，女伴几相惊。
韩侯钓台
作者：吴绮
朝代：清
体裁：古风

秦鹿夜走咸阳宫，卯金亭长称英雄。真人云起芒山里，大将星分楚水东。年少飘零不得意，带刀蒲伏淮阴市。市儿骄笑如不闻，河边自作垂纶计。当时终日理钓丝，败项平吴世岂知。一旦手持刑马券，十年身是打鱼师。至今高台临大道，行人犹羡韩侯钓。假令当年功不成，荒荆空自横斜照。噫嘻丈夫须有才，有才不遇徒蒿莱。请看云梦藏弓惨，犹胜淮阴乞食哀。
韩信
作者：吴绮
朝代：清
体裁：七言绝句

一饭萧条楚水滨，功成钟室竟亡身。英雄事业轻刘项，成败无端属妇人。
韩绣行
作者：吴绮
朝代：清
体裁：古风

天上云襄隔银渚，吴宫丝绝难重数。泖水曾传顾氏娥，苏台今见韩家女。韩家女红称最奇，刘郎珍重不轻携。官閒画舫陈乌几，酒罢巾箱出紫绨。鹤纹素绫不盈尺，八幅神针留异迹。设色如开张藻图，写生欲夺边鸾笔。第一梅枝第二兰，幽香拂拂指头看。唐英偃雪魂俱淡，湘佩临风影不乾。三为古石四水草，玲珑荡漾皆天巧。辟邪僵卧莓苔深，沙虹跳掷蘋花老。五六蛱蝶飞秋华，碧畦菘菜茁霜芽。次七灵芝光烂漫，次八老竹形敧斜。内中此君尤叫绝，碧干萧疏才几叶。潇湘江上一枝风，筼筜谷里三更月。后题小楷字难扪，玉篆钤朱更绝伦。都无彩笔临摹迹，况复金针点缀痕。虎头家制多曾见，霜禽露卉生宫线。一朝敛手作夫馀，尹邢并坐应低面。刘郎刘郎诚快哉，此卷从何觅得来。请君更展红窗帙，烂醉冰堂绿酒杯。
韵海楼同弘载子寿作
作者：吴绮
朝代：清
体裁：五言律诗

危楼临废圃，犹是昔年馀。官舍俱为客，前人独著书。窗分山翠入，幔卷晚云舒。鲁国英灵在，凭阑或启予。
韶阳用许郢州韵
作者：吴绮
朝代：清
体裁：七言律诗

西楼无复舞轻罗，空记残碑立桂河。百粤江山兹地好，三秋词赋古人多。斜阳不断孤帆影，远水重闻倚棹歌。从此蓼花枫叶外，洞庭明月照曾波。
顾书先招同宗梅岑诸子集饮郝园园即空翠阁旧址时孔东塘国博后至
作者：吴绮
朝代：清
体裁：七言律诗

褦襶何堪触暑游，为君乘兴到林丘。亭台已逐新人改，风月难将往事留。满引敢辞长庆老，豪吟不解杜陵愁。况逢颖达能相好，爱看青山共倚楼。
顾书宣许送牡丹时过不至诗以讯之并柬月樵
作者：吴绮
朝代：清
体裁：五言律诗

春事行将尽，良朋约竟徂。赤栏怜早计，绿酒笑空储。那得沉香咏，难成蜀锦图。也知蓬径里，原不称名姝。
顾樵水偕沈韶九过访次韶九韵
作者：吴绮
朝代：清
体裁：七言律诗

停云馆外绿芜平，二仲过从笑语清。新水到门初放鹤，馀寒压径未闻莺。时难独喜诗无禁，春好偏宜酒有情。闻道梅花遍香国，与君坚订入山盟。
频婆
作者：吴绮
朝代：清
体裁：五言律诗

梵域传佳种，初秋实转新。平坡原不误，上苑自堪珍。甜益清霜味，香生小月轮。何劳汉川使，还与问江滨。
题古石·其一
作者：吴绮
朝代：清
体裁：五言律诗

雅士无凡赏，高斋我所闻。独怜燕市月，犹贮浙山云。幽许梁园赌，奇从米袖分。遥知长啸处，终夕伴香芸。
题古石·其二
作者：吴绮
朝代：清
体裁：五言律诗

老石何年物，颓然倚砌梅。自生濠濮想，曾见汉唐来。古雪眠枯树，凉云渍瘦苔。凭谁能一拜，醉醒共裴�。
题吴孟举黄叶村庄图·其一
作者：吴绮
朝代：清
体裁：七言绝句

闻道藏书别起楼，西园名士几同游。十年梦到何年到，烂醉鸳湖万树秋。
题吴孟举黄叶村庄图·其二
作者：吴绮
朝代：清
体裁：七言绝句

昔年曾泛语儿溪，最爱斜阳绿影迷。今日画图閒指点，草堂深处碧山齐。
题周天随祖香堂
作者：吴绮
朝代：清
体裁：七言绝句

罨画溪头木叶黄，手持诗卷见周郎。烽烟匝地乾坤小，不及君家旧草堂。
题天宁禅院示自参上人绝句三首·其一
作者：吴绮
朝代：清
体裁：七言绝句

浪迹天涯欲暮年，远公相遇共逃禅。学书自有菩提叶，不用芭蕉号绿天。
题天宁禅院示自参上人绝句三首·其三
作者：吴绮
朝代：清
体裁：七言绝句

閒云一片偶来迟，梦破绳床有所思。彻夜悲歌喧戍客，不须重咏皎然诗。
题天宁禅院示自参上人绝句三首·其二
作者：吴绮
朝代：清
体裁：七言绝句

乱后珠宫尽创灰，空馀斗室掩苍苔。健儿系马千群在，敢为支公爱骏来。
题奕先伤秋赋后
作者：吴绮
朝代：清
体裁：七言律诗

蘼芜山下绿成丛，团扇多情事已空。神女飘零辞夜月，故人憔悴为西风。芳心已逐流莺去，薄命徒怜换马同。却笑相如真薄倖，茂陵容易别惊鸿。
题姑山草堂赠稼公
作者：吴绮
朝代：清
体裁：五言律诗

斯人乃抱䣛，抱䣛竟何之。用癖聊存志，全生或在痴。天高眢井字，云老石门诗。相见长松下，孤怀不自持。
题定峰所著
作者：吴绮
朝代：清
体裁：七言律诗

笑看侯门耻曳裾，定山高卧灌园蔬。手披今古无穷史，力创乾坤未见书。传就滑稽应复尔，歌成乐府更何如。我来得此称奇绝，漫比珊瑚赋子虚。
题情 其一 二郎神
作者：吴绮
朝代：清
体裁：曲

情多少，这愁城、奈无端缭绕。几幅鸾笺辞绝妙，偷看灯下，反教添、害心焦。懊恨莺簧搬斗巧。骂东风，桃花知道，带痕交笑。休文翻似恁、瘦损宫腰。
题情 其三 黄莺儿
作者：吴绮
朝代：清
体裁：曲

密意托红绡。一丝长，一泪抛。也知蚕尽丝难了。心香自烧，心旌自摇。文园病渴无人晓。把诗敲。只怕你庭前咏絮，愁似絮飘飘。
题情 其二 集贤宾
作者：吴绮
朝代：清
体裁：曲

真真艳影难画描。怕因病多娇。终不似、前春无病好。对青天空守长宵。嫦娥自老，怎耐得双星相笑。谁可告，这情绪，怎凭青鸟。
题情 其五 尾声
作者：吴绮
朝代：清
体裁：曲

护花生，怕金铃小。终日把封姨祝祷。你莫要、雪里寒梅损半梢。
题情 其四 琥珀猫儿坠
作者：吴绮
朝代：清
体裁：曲

新词满纸，何处问根苗。日出当心雨未消。黄连哑口，暗相嘲迢迢。难道是、如影儿的云英，只会向梦中琼岛。
题扫叶上人山楼
作者：吴绮
朝代：清
体裁：五言律诗

修竹亭前路，频来兴不孤。万山分旦暮，一阁尽江湖。客至摊书卷，僧归入画图。淹留常竟日，幽鸟坐相呼。
题抚松图
作者：吴绮
朝代：清
体裁：七言绝句

傲骨生怜本共殊，时时灵寿为君扶。看看渐长苍龙甲，莫爱秦家五大夫。
题春晓亭次芝麓先生韵亭在蕲水绿杨桥为东坡解鞍处杨传人比部所建蕲乃芝麓先生旧治也·其一
作者：吴绮
朝代：清
体裁：五言律诗

兰溪何处是，雁齿占鸥沙。尚有苏公路，能栽潘令花。晓风新杜宇，春水旧胡麻。为问桥边草，青青几度斜。
题春晓亭次芝麓先生韵亭在蕲水绿杨桥为东坡解鞍处杨传人比部所建蕲乃芝麓先生旧治也·其三
作者：吴绮
朝代：清
体裁：五言律诗

赖有扬云在，红亭集酒兵。解鞍山月小，浣笔野溪明。乱定生江草，官閒梦楚蘅。双柑真不易，寂寞为流莺。
题春晓亭次芝麓先生韵亭在蕲水绿杨桥为东坡解鞍处杨传人比部所建蕲乃芝麓先生旧治也·其二
作者：吴绮
朝代：清
体裁：五言律诗

闻说当年事，清风一板床。烟霜存感慨，诗酒付苍茫。百战青山古，三春碧涧香。漫同宣武叹，攀折恨垂杨。
题春晓亭次芝麓先生韵亭在蕲水绿杨桥为东坡解鞍处杨传人比部所建蕲乃芝麓先生旧治也·其四
作者：吴绮
朝代：清
体裁：五言律诗

髯公残醉后，君更几回眠。此地犹前日，吾侪动隔年。晴烟开宿鹭，老木响啼鹃。岘首逢邹湛，还知叔子贤。
题春晖堂
作者：吴绮
朝代：清
体裁：七言律诗

研山园畔一茆茨，犹记仙翁洒墨时。翠幕柳风丝袅袅，赤栏花日影迟迟。逍遥直拟徵君馆，幽寂堪吟刺史诗。珍重江城柑酒在，过江无地着黄鹂。
题李夫人画芙蓉
作者：吴绮
朝代：清
体裁：七言绝句

江上晴波望若空，芙蓉含笑飐秋风。等閒输与鸳鸯鸟，卧看明妆晚镜中。
题杨龙友山水
作者：吴绮
朝代：清
体裁：七言绝句

不见杨公二十年，画中崖壁尚依然。当时若有扁舟在，呼出人间郭恕先。
题查匡来像·其一
作者：吴绮
朝代：清
体裁：七言绝句

入雒当年眼共青，双鬟记曲满旗亭。无端却渡松花水，皂帽藜床忆管宁。
题查匡来像·其三
作者：吴绮
朝代：清
体裁：七言绝句

倚玉风裁镜里开，四筵惊道孟公来。凭教倩得添毫笔，难画东阿八斗才。
题查匡来像·其二
作者：吴绮
朝代：清
体裁：七言绝句

丁鹤重归渐有须，柳风桐露照冰壶。吴生解写多情貌，何不崔徽共一图。
题梅花泉卷子
作者：吴绮
朝代：清
体裁：七言律诗

西溪见说不寻常，春到人间路渺茫。万树冷云晴带月，一泓寒雪静浮香。高人尽日携筇杖，幽客何年著草堂。我欲移家更深处，武陵鸡犬未相妨。
题毕正持松涛阁著书图
作者：吴绮
朝代：清
体裁：七言律诗

万壑清风鸟道纡，倚栏常有绿云铺。身如鹤立诗同瘦，径绕龙鳞岁久逋。百尺未曾容客上，一编应自与人殊。知君避俗非无意，不羡秦家五大夫。
题汪丈冶荷锄图
作者：吴绮
朝代：清
体裁：七言绝句

倦归拟老汉阴身，羡尔先为荷锸人。异日图成向桑苧，不妨添画葛天民。
题溪山图
作者：吴绮
朝代：清
体裁：七言绝句

万山深处乱泉流，土室茅亭事事幽。绝似故乡全盛日，任公溪上荡扁舟。
题灵山道院
作者：吴绮
朝代：清
体裁：古风

惮暑不成行，故人留我止。携襆入山家，栖息良有以。倚槛赋新诗，衔觞亦云屡。荏苒送长日，烟华发红蕊。明月忽复盈，秋深入池水。舣楫章江湄，振衣还欲起。岂不念欢爱，行役曷能已。黾勉赴前期，云山自兹始。
题画
作者：吴绮
朝代：清

怪石颓云势不平，西风卷出大江声。渔郎醉卧芦花里，笑指何人触浪行。
题画
作者：吴绮
朝代：清
体裁：五言绝句

茅屋净无尘，溪树青疑雨。中有捲书人，坐与春山语。
题画·其一
作者：吴绮
朝代：清
体裁：七言绝句

密筱千竿翠绕篱，草堂清昼篆香迟。残书未了秋声动，正是前山欲雨时。
题画·其二
作者：吴绮
朝代：清
体裁：七言绝句

怪石颓云势不平，西风捲出大江声。渔郎醉卧芦花里，笑指鱼龙触浪行。
题画枕
作者：吴绮
朝代：清
体裁：七言绝句

十八年来一欠伸，而今稳向钓鱼津。扁舟仰睡桃花下，不怕槐安告密人。
题画栗
作者：吴绮
朝代：清
体裁：七言绝句

实如张放林中弹，皮绕桓公面上髭。不是写生容易得，拾来将疗杜陵饥。
题真州浣纱女庙
作者：吴绮
朝代：清
体裁：七言律诗

麋鹿千年上古台，红妆遗庙碧江隈。壶浆偶为逋臣困，俎豆长因侠女来。灭楚已忘巾帼恨，兴吴空致属镂哀。也知抱石多深意，山下留鸡首漫回。
题自参上人莲聚精舍
作者：吴绮
朝代：清
体裁：五言律诗

岂是维摩室，轩窗是可人。焚香将过日，得句为逢春。老树曾闻法，幽花不受尘。谁知莲社里，有客字遗民。
题范双玉画梅册
作者：吴绮
朝代：清
体裁：七言绝句

鹤飞湖上已年年，老干犹从笔底妍。冰雪不须疑绰约，前身原是藐姑仙。
题蓉江女子所书碧桃
作者：吴绮
朝代：清
体裁：七言绝句

露井东风拂素罗，一枝檐畔粉香多。自从误赚渔郎后，净洗春红学素娥。
题辰六借书图
作者：吴绮
朝代：清
体裁：七言绝句

吾家逸少本奇才，旅舍缥缃手自裁。三载骑驴燕市里，只知原是读书来。
题辰六署中云山涌坐楼·其一
作者：吴绮
朝代：清
体裁：七言律诗

官斋无异草玄亭，高阁嵯峨对列屏。四野云光浮槛碧，万峰烟树入城青。元龙孤榻书常满，巫马单车辙暂停。倚尽夕阳应自好，知君一啸破苍冥。
题辰六署中云山涌坐楼·其二
作者：吴绮
朝代：清
体裁：七言律诗

为政心閒身乃閒，此中谁许共跻攀。能清不愧湘江月，爱静常看岳麓山。丘壑自当功令外，乾坤多在醉吟间。公馀试检云烟课，七十二峰罗翠鬟。
题郑超宗九峰雪霁图
作者：吴绮
朝代：清
体裁：七言绝句

荥阳当日顾厨间，点染云溪意独閒。一自影园花落尽，更无名士爱青山。
题颜修来吏部从驾
作者：吴绮
朝代：清
体裁：古风

十月长杨肃气增，上林狐兔避霜鹰。汉家羽猎谁陪从，共说相如在后乘。相如今非临邛客，星宿源流传兖国。论诗不让杜陵人，献赋直登扬子室。遭逢圣代有辉光，珥笔薇天第一行。扈辇独围红鞓带，承恩常佩紫荷囊。休源独诵金华殿，叔则清通谁不羡。一朝传写向人间，虎头綵笔何郎面。依然意气欲超群，文采风流冠六军。岂有棘门还按辔，须知司马自凌云。嗟予在昔依香案，紫禁黄扉曾染翰。草制频教女侍传，填词数被君王叹。一下蓬山二十年，梦中无复听钧天。赤龙已去冯唐老，空羡延之白马篇。
题黄荃画三生石上图·其一
作者：吴绮
朝代：清
体裁：七言绝句

瞿塘烟水自��，石上闻歌迹已陈。只有西泠桥畔月，夜来犹似照情人。
题黄荃画三生石上图·其二
作者：吴绮
朝代：清
体裁：七言绝句

改面回头日渐非，多生心事此生违。葛洪井畔无相识，手指长松一笑归。
风入松·丁韬汝雨中过访曾波阁
作者：吴绮
朝代：清

寥阳仙院泻红泉，偶住画桥偏。冲泥忽有元珍到，挥松尘、溜折波圆。小子凡应题凤，先生高比栖蝉。绕池芳树似斜川，秋色老湘烟。相留且共奇文赏，怕归骢、锦湿连钱。旧雨何如今雨，余年幸值忘年。
风入松·丁韬汝雨中过访曾波阁
作者：吴绮
朝代：清
体裁：词

寥阳仙院泻红泉，偶住画桥偏。冲泥忽有元珍到，挥松尘、溜折波圆。小子凡应题凤，先生高比栖蝉。绕池芳树似斜川，秋色老湘烟。相留且共奇文赏，怕归骢、锦湿连钱。旧雨何如今雨，馀年幸值忘年。
风流子 其一 西湖
作者：吴绮
朝代：清

西湖儿女地，长堤畔、销尽古今魂。看两岭送青，云偷眉色，重波皱碧，水学罗纹。更谁处，莺调曲玉管，蝶舞郁金裙。兰叶舫头，翠觞凉月，柳丝楼上，红袖斜曛。忽风吹尘世，再来处，已是路阻渔人。空记寻香梅市，索笑桃门。叹霜高水瘦，鄂王祠庙，渚寒花谢，苏小乡邻。几度断桥伫立，惆怅黄昏。
风流子 其二 送辰六归广陵
作者：吴绮
朝代：清

春随人共到，春光好、人又去匆匆。正水涨蒲桃，香溪画鹢，堤垂杨柳，茂苑青骢。送君去，棹歌回晚雪，帆影挂轻虹。六代旧愁，难留叔宝，一篇新赋，送别文通。登高还携手，繁华地，斜阳老尽英雄。多少鸱夷留恨，杜宇啼红。问玉箫断后，谁家夜月，乌衣归去，何处春风。无限凄凉心事，唱彻江东。
风流子·西湖
作者：吴绮
朝代：清

西湖儿女地，长堤畔、销尽古今魂。看两岭送青，云偷眉色，重波皱碧，水学罗纹。更谁处，莺调曲玉管，蝶舞郁金裙。兰叶舫头，翠觞凉月，柳丝楼上，红袖斜曛。忽风吹尘世，再来处，已是路阻渔人。空记寻香梅市，索笑桃门。叹霜高水瘦，鄂王祠庙，渚寒花谢，苏小乡邻。几度断桥伫立，惆怅黄昏。春随人共到，春光好、人又去匆匆。正水涨蒲桃，香溪画鹢，堤垂杨柳，茂苑青骢。送君去，棹歌回晚雪，帆影挂轻虹。六代旧愁，难留叔宝，一篇新赋，送别文通。登高还携手，繁华地，斜阳老尽英雄。多少鸱夷留恨，杜宇啼红。问玉箫断后，谁家夜月，乌衣归去，何处春风。无限凄凉心事，唱彻江东。
风鸢
作者：吴绮
朝代：清
体裁：五言律诗

一线儿童力，凌风托野飙。竟忘非羽翼，顿敢恃云霄。侧目疑文燕，昂身趁早雕。只忧风势猛，高处转飘飖。
风鸢
作者：吴绮
朝代：清
体裁：五言律诗

何曾具六翮，一线出儿童。逞势将凌汉，凭虚但藉风。天高孤哨响，星小一灯红。只恐罡飙发，飘零欲坠空。
饭后
作者：吴绮
朝代：清
体裁：七言律诗

皓首曰归百未成，盘飧终日意难平。老妻早报蒸梨熟，客子谁知种苋清。与世何功甘饱食，于时不合但徐行。无端苦觅惊人句，揽镜频看太瘦生。
饮丘路桃花下
作者：吴绮
朝代：清
体裁：五言律诗

怜春不惜醉，屡憩野人家。芳树争初日，晴溪隔乱霞。到山朝饭笋，归阁夜分花。胜事心相得，宁忧鬓欲华。
饮汉石寓斋得孙字
作者：吴绮
朝代：清
体裁：五言律诗

纳纳乾坤内，文章我辈存。弹棋消胜负，命酒得寒温。雨细桐无响，霜高菊有痕。不知秋草色，何处送王孙。
饮江深阁
作者：吴绮
朝代：清
体裁：五言律诗

挈榼过芳墅，花深户转扃。春非尘客事，月在酒家亭。破雪山争绿，矜风柳渐青。醉乡欢易足，莫负草堂灵。
马当山
作者：吴绮
朝代：清
体裁：五言绝句

一夜风帆驶，挥毫动世人。不因王勃序，谁信马当神。
高士庵次谢在杭韵
作者：吴绮
朝代：清
体裁：古风

去年曾扫莓苔迹，今来又着登山屐。木叶犹馀宿雨斑，溪光故绕秋烟白。老僧开阁为传茶，依稀记得留题客。凭阑遥望郡楼遮，落日徒怜飞鸟疾。
高阳台 其一 爱山台看月
作者：吴绮
朝代：清

坡老归欤，汪丞去矣，湖中我又重来。明月今宵，多情飞上层台。碧云万里无些翳，把乱峰、青送衙斋。看千家、积水空明，人在崔巍。画栏与客徘徊。爱竹阴树色，影落莓苔。荇藻交横，鱼龙奋甲毰毸。水晶宫殿三更后，笑庾郎、逸兴难成。问黄楼、谁是闲人，且醉金罍。
高阳台 其二 丁雁水招同观庄纬云目天卫公韬汝及仲儿集八境分赋
作者：吴绮
朝代：清
体裁：词

霜柚垂金，烟霞泛碧，人间又满清秋。怀古登高，一时身在他州。逋臣望阙肠应断，叹眉山、老泪难收。向西风搔首，而今白发盈头。何当飞盖携游。有建安才子，正始英流。欲采芙蓉，徒怜渺渺芳洲。江关岭海皆陈迹，算还输、沙际双鸥。且同教、倚醉凭栏，长啸登楼。
高阳台·爱山台看月
作者：吴绮
朝代：清

坡老归欤，汪丞去矣，湖中我又重来。明月今宵，多情飞上层台。碧云万里无些翳，把乱峰、青送衙斋。看千家、积水空明，人在崔巍。画栏与客徘徊。爱竹阴树色，影落莓苔。荇藻交横，鱼龙奋甲毰毸。水晶宫殿三更后，笑庾郎、逸兴难成。问黄楼、谁是闲人，且醉金罍。霜柚垂金，烟霞泛碧，人间又满清秋。怀古登高，一时身在他州。逋臣望阙肠应断，叹眉山、老泪难收。向西风搔首，而今白发盈头。何当飞盖携游。有建安才子，正始英流。欲采芙蓉，徒怜渺渺芳洲。江关岭海皆陈迹，算还输、沙际双鸥。且同教、倚醉凭栏，长啸登楼。
鲍子韶招集莲社庵分韵·其一
作者：吴绮
朝代：清
体裁：七言律诗

花宫门外水潺潺，绝胜东林足闭关。看竹王猷能共到，闻钟陶令辄空还。别离渐减中年乐，愁病难期半日閒。却羡宗雷清兴在，倾残米汁白云间。
鲍子韶招集莲社庵分韵·其二
作者：吴绮
朝代：清
体裁：七言律诗

作客同为半道留，一时酬倡遍南楼。正来鹿苑停云席，又放羊城泛雪舟。十日酣歌欣遇赵，半生潦倒愧依刘。独怜花柳成辜负，那得探骊好句投。
鲍尔先招集片雪堂小饮
作者：吴绮
朝代：清
体裁：七言律诗

同是高阳旧酒徒，有谁能似叔牙无。歌残花月三千曲，写尽云山十万图。庭树手栽同汉叟，沧桑眼见笑麻姑。相逢今日珠江上，独为知心倒玉壶。
鸳鸯
作者：吴绮
朝代：清
体裁：五言绝句

朝上芙蓉渚，宵归菡萏池。生来便同宿，不解有相思。
鸳鸯绮·早春
作者：吴绮
朝代：清
体裁：词

小栏干。倚近百花寒。只被东风觉。吹人衣袖单。
鸳鸯绮·早春
作者：吴绮
朝代：清

小栏杆。倚近百花寒。只被东风觉。吹人衣袖单。
鹊桥仙 其一 再为蔡夫人寿
作者：吴绮
朝代：清

珊瑚插架，芙蓉擘纸，共把文姬再唤。谁知浴佛向红窗，又占取、莲花一瓣。当年笔虎，前身梦乌，消得梁家玉案。紫绨图就满巾箱，却不许、刘郎偷看。
鹊桥仙 其二 再为蔡夫人寿
作者：吴绮
朝代：清

玉箫引凤，金龙放鸽，甲子韶华初半。水晶帘下恰梳头，早展满、鹅溪素练。云因意起，花随手发，笑引绿华为伴。儿家琴曲本中郎，谁说道、夫人姓管。
鹊桥仙·再为蔡夫人寿
作者：吴绮
朝代：清

珊瑚插架，芙蓉擘纸，共把文姬再唤。谁知浴佛向红窗，又占取、莲花一瓣。当年笔虎，前身梦乌，消得梁家玉案。紫绨图就满巾箱，却不许、刘郎偷看。玉箫引凤，金龙放鸽，甲子韶华初半。水晶帘下恰梳头，早展满、鹅溪素练。云因意起，花随手发，笑引绿华为伴。儿家琴曲本中郎，谁说道、夫人姓管。
鹊桥仙·朱雀航
作者：吴绮
朝代：清

效忠伤顶，衔悲补发，此地争传遗迹。春来野草不胜愁，犹自带、古人残碧。晴虹朝亘，寒潮夜上，愁绝重来行客。八驺何日在车前，笑王郎、捶残油壁。
鹊踏花翻·离绪
作者：吴绮
朝代：清

剩雪妨花，零烟着草，春寒尚把游心怯。新来少喜多嗔，憔悴荀香，天涯是处多离别。阁边应已误梅花，江头莫更歌桃叶。打叠。拼取罗衣宽褶。无端似打相思结。分得两处凄凉，中间一个凑合。成悲咽。平生不肯负蛾眉，请君试看西陵月。
鹤冲天·题钱葆馚舍人小像
作者：吴绮
朝代：清
体裁：词

采花陆渚，客梦来寻处。春晚得吟笺、相思句。山阴拿一叶，别馆临、秋留住。画里人堪侣。烟波点染，宛在绿蘋苍苎。金华早暮，起草催君去。肯任把白石、溪中煮。且鸾台凤蜡，细数尽、铜龙雨。鉴湖他日，许长条系艇，着我共倾幽绪。
鹤冲天·题钱葆馚舍人小像
作者：吴绮
朝代：清
体裁：词

采花陆渚，客梦来寻处。春晚得吟笺、相思句。山阴挐一叶，别馆临、秋留住。画里人堪侣。烟波点染，宛在绿蘋苍苧。金华早暮，起草催君去。肯任把白石、溪中煮。且鸾台凤蜡，细数尽、铜龙雨。鉴湖他日，许长条系艇，着我共倾幽绪。
鹤洲草堂偕季默坦夫·其一
作者：吴绮
朝代：清
体裁：五言律诗

放棹寻鸳水，停桡问鹤洲。荷高香入槛，竹密翠遮楼。有石都能瘦，无溪不占幽。鸟鱼浑自得，尽日为淹留。
鹤洲草堂偕季默坦夫·其二
作者：吴绮
朝代：清
体裁：五言律诗

水部诗应好，东山许客俱。一园开两径，孤阁见重湖。着处安棋局，随行得画图。再来知未厌，留约与沙凫。
鹤问招集寓斋得秋字
作者：吴绮
朝代：清
体裁：五言律诗

作客仍招客，多君意气稠。能閒翻为雨，得醉即宜秋。落落原难合，悠悠未足谋。赖逢知已在，相对且忘忧。
鹤问来自秋浦喜而有作
作者：吴绮
朝代：清
体裁：七言律诗

罗刹矶头木叶红，蒲帆何意挂秋风。官无民社能轻出，老爱琴樽喜暂同。浮世暗销离别内，故人多在寂寥中。西窗一话非容易，尽读新篇意未穷。
鹦鹉曲
作者：吴绮
朝代：清
体裁：古风

鹦鹉赋，送黄祖，邺中才子多辛苦。头风愈檄只偶然，黄绢题成终见忤。谁言老瞒能爱才，横槊耽耽气如虎。狂生不容早自知，快心且弄渔阳鼓。呜呼王粲凄凉公干囚，鼓声至今疑未休。
鹿柴庵同僧持作时僧持将归白下
作者：吴绮
朝代：清
体裁：五言律诗

将离逢胜地，去住惜年华。白发俱无语，青山不当家。同僧参柏子，留客饭桃花。且住何辞醉，同倾盏内霞。
黄孝昭贳酒过饮同谐石淑时正持分韵得八庚
作者：吴绮
朝代：清
体裁：七言律诗

清簟疏帘一榻横，南轩久己废将迎。人因无意成佳会，酒为能赊得快情。萱草开时看戏蝶，桐花香里听啼莺。不缘较字频烧烛，那得留君待月明。
黄金台
作者：吴绮
朝代：清
体裁：古风

烈士爱立名，宠利非所求。胡为千里足，而以黄金投。将无徇薄俗，匪此意不绸。我来吊遗迹，踯躅寻高丘。失礼地亦异，平楚苍然秋。伤哉楚童瞳，刓印生仇雠。
黄鹂绕碧树·春晴
作者：吴绮
朝代：清

丽景逢初霁，烟收楼阁，雪销庭院。砌柳官梅，正酥红萼破，淡黄丝软。凤城桃菜，早人与、东风相见。看又是、几个迷香嫩蝶，窥帘轻燕。渐觉罗窗手暖。试裁缝、袖温金钏。记前事、有笼灯密约，寻花娇啭。惆怅欢情似梦，空叹惜、韶华变。教人闷倚衣篝，暗低纨扇。
黄鹂绕碧树·春晴
作者：吴绮
朝代：清
体裁：词

丽景逢初霁，烟收楼阁，雪销庭院。砌柳官梅，正酥红萼破，淡黄丝软。凤城桃菜，早人与、东风相见。看又是、几个迷香嫩蝶，窥帘轻燕。渐觉罗窗手煖。试裁缝、袖温金钏。记前事、有笼灯密约，寻花娇啭。惆怅欢情似梦，空叹惜、韶华变。教人闷倚衣篝，暗低纨扇。
黄鹤楼·其一
作者：吴绮
朝代：清
体裁：七言律诗

天地寥寥赋远游，此间楼接大江浮。涛声直下三千里，云气遥连十五州。霞表仙踪疑远鹤，河边客舫泛群鸥。那堪陵谷无长处？鹦鹉难容碧草秋。
黄鹤楼·其二
作者：吴绮
朝代：清
体裁：七言律诗

黄鹤矶头有所思，槛前帆带夕阳迟。当年吕叟曾吹笛，何处崔郎更赋诗？夹岸江城多事后，倚栏山水欲归时。楚王宫阙荆榛里，只许朝云暮雨知。
龙兴寺
作者：吴绮
朝代：清
体裁：五言律诗

偶访垂纶地，聊为兰若游。半床醒后月，一磬梦中秋。风雨空怀刺，云霄漫倚楼。故人辞我去，无计可迟留。
龙华寺
作者：吴绮
朝代：清
体裁：七言律诗

几年车马抗尘襟，乘兴来游袛树林。满院碧烟疑晓雨，入门香雪扑春阴。半岩积素寒犹浅，一曲流觞味转深。归去郡斋应有梦，虎溪何日更栖寻。
龙槐篇
作者：吴绮
朝代：清
体裁：古风

兴诚寺前双古槐，离奇鳞鬣长莓苔。黑窑地僻少人识，我看飞腾时独来。嗟乎托根贵有处，此槐若向名园住。应知车马客纷纷，不数慈仁两松树。
�庵为徐松之作
作者：吴绮
朝代：清
体裁：七言律诗

�庵闻说是仙居，水竹当年画不如。杨柳阴围千顷宅，藕花香护百城书。风流自昔归摩诘，节孝而今隐仲车。我欲相寻同钓叟，未知何处有鲈鱼。
中宿峡
作者：吴维彰
朝代：清

江风流轻帆，入峡忽瞬息。二禺突兀来，瞥眼若新觌。羲轮晨无光，天瘦壁面窄。阴崖蓄孤高，势与阳崖敌。草木胎精华，暮冬见春色。苍茫云水间，气候太古积。夙闻二帝子，高栖有遗宅。截竹鸣鸾凰，天吹空遥忆。葛洪与达摩，窅窱仙佛迹。孙恪亦奇缘，归猿何由觅。胜事烟云流，往辄成故昔。予亦片时客，百年几览历。风尘念前途，对景倍珍惜。长羡飞来僧，真机守静默。
寄逢古
作者：吴维彰
朝代：清

珊瑚洲上越王台，漠漠扶胥海色开。黄木瘴消炎日上，白鹅风急怒潮来。钱山使者降蛮策，铜柱将军驭虏才。君上城南间眺望，坐愁章句老蒿莱。
汾江夜别黎苍雪
作者：吴维彰
朝代：清

契阔思方重，艰危命易投。死生双涕泪，风雨一扁舟。野火明山屋，寒更出海楼。犹疑川上望，回首荻芦洲。
汾江送家叙敬之迁江
作者：吴维彰
朝代：清

古渡落黄叶，西风江上愁。何堪长病客，复送远行舟。海色黄牛暮，滩声白马秋。相思若汾水，千里共悠悠。
浈阳峡
作者：吴维彰
朝代：清

云端悬双崖，鬼斧劈剑阁。韶州雄峡江，天险此开凿。飞牵何迢遥，百丈下无泊。仰穿梯磴牢，俯觉坤轴弱。山风虎毛腥，野果猿臂落。行人惨不欢，绝壁孤影著。浈流向轰腾，合凑险较恶。龙头高昂藏，鳖背奋磅礴。往往争回澜，千篙一石搏。生非轻江潭，性命骇穷薄。山童歌牯牛，出峡如梦觉。
即事
作者：吴罄宜
朝代：清
体裁：七言绝句

纳凉独步小回廊，柳下流莺数点光。却爱深宵风露警，月移花影上东墙。
新燕
作者：吴翊
朝代：清

归飞已逼柳毵毵，卢女金堂到自谙。故国无心抛海外，春风有主忆江南。花融泥软新相得，隼忌鹰猜旧不堪。近识朝元消息否，珠帘零落几回探。
洞庭山馆呈司寇东海公二首
作者：吴翊
朝代：清

廿载鸿文典集贤，还乡仍续石渠编。暂伸谢傅登山志，较胜温公在洛年。岳读遗经搜禹穴，金銮旧记录《吴船》。须知玉局闲居士，元是蓬瀛第一仙。锦堂恩诏许归休，妙选宾僚佐校雠。江左文章分史局，山中宰相起经楼。诗豪酒敌皆登座，野老溪僧亦伴游。笑引韩门穷贾岛，放吟同上碧峰头。
洞庭山馆呈司寇东海公二首·其一
作者：吴翊
朝代：清

廿载鸿文典集贤，还乡仍续石渠编。暂伸谢傅登山志，较胜温公在洛年。岳读遗经搜禹穴，金銮旧记录《吴船》。须知玉局闲居士，元是蓬瀛第一仙。
洞庭山馆呈司寇东海公二首·其二
作者：吴翊
朝代：清

锦堂恩诏许归休，妙选宾僚佐校雠。江左文章分史局，山中宰相起经楼。诗豪酒敌皆登座，野老溪僧亦伴游。笑引韩门穷贾岛，放吟同上碧峰头。
西山探梅
作者：吴翊
朝代：清

虎山桥头太湖曲，花为银海山为玉。湖乡岁判梅花租，花开便抵湖田熟。我来系艇南溪边，晴空无雨山无烟。只有白云三十里，模糊隔断山中天。笋舆侧入似无路，矮篱窄径相回旋。粘衣不嫌花雾重，压帽更爱花枝偏。前迎后送来远所，豁眼倏上山之巅。慰斗岩边路幽仄，长旗岭外连西碛。十家五家无别种，千树万树同一色。微分螺黛嶂横青，遥夺琉璃波涌白。出林更上莲花台，枝枝玉叶当门开。一掷凡躯众香国，十年面目惭尘埃。使君仙尉如可唤，芳魂古魄何悠哉？梅花不老青山在，姓名清绝留苍崖。吴侬爱花乏花趣，但贪狂赏悭清句。寒花谢客似有言，好劝幽人为少驻。
谒范文正公祠
作者：吴翊
朝代：清

庆历推英杰，龙图景大贤。少思天下任，老至四夷传。熏德吴风外，徵文洛学前。人师真百世，社祀迁千年。缅昔孤如绠，登朝直似弦。垂帘诫宫阃，专柄斥枢铨。奋舌天心正，噆肤党议偏。赐环仍待制，筦钥又从边。地辟横山垒，师承好水川。灵胸罗甲盾，蕃落靖戈鋋。卒践三台重，终持十事坚。志伸恢旧典，遇短谢时权。育士开黉序，收宗设义阡。一庄风自古，五世泽犹延。祠额咸淳创，碑铭至正镌。蒸尝歆格远，榱桷塈涂鲜。舍菜羞蘋藻，翻经谒几筵。衣冠标正大，钟鼓震愚颛。长白书堂录，天章馆阁编。万言何慷慨，六籍本搜研。要识为梁栋，须从忍粥饘。名高迁谪里，忧极治平先。忠孝还诒子，精诚俨在天。苏胡开礼乐，夔契咏诗篇。旧宅寒松偃，亭园老杏妍。披图一回首，古色照苍然。
一剪梅
作者：吴翌凤
朝代：清
体裁：词

兰香庭院俛涟漪。倚翠阑干，进玉东西。新词脱稿半无题。不是伤春，即是伤离。江南天远碧参差。小度幽魂，又被风吹。驿楼星月断肠诗。飞尽闲鸥，说与谁知。
一枝春
作者：吴翌凤
朝代：清
体裁：词

坚瘦寒藤，倚床头、最爱嘉名堪取。相扶小拄，耐久惟君为侣。年来老矣，纵孤往、惯愁行步。频盼望、足下殷勤，旧日一枝曾许。非关邓林争骛。待横来膝上，秋宵听雨。桥边雪霁，更好探梅芳屿。何人月市，惯敲遍、酒家门户。凭寄得、拖了看山，拨云便去。
七娘子·归次樊城回忆睢阳旧馆
作者：吴翌凤
朝代：清
体裁：词

薄晴天气催归楫。疏疏月照荒城堞。潋滟杯深，迷离梦接。驿楼生怕更声叠。朱门岁岁空弹铗。飘零又是重阳节。旧馆荒苔，谁寻行迹。寒花付与纷纷蝶。
三姝媚·许州驿馆戏调勖斋
作者：吴翌凤
朝代：清
体裁：词

看花城北夜。爱罗帱围春，粉香飘麝。道著芳名，讶云容曾识，玉箫非假。只在墙东，也不用、驮来细马。迤逦迎归，白纻停歌，采鸾重跨。兰烬银缸微灺。记朱曲当年，匆匆情话。难得良宵，只巫云峡雨，总难轻舍。恨杀银蟾，又斜过、严城西下。却早青丝暗控，玉骢嘶也。
三犯渡江云·嘉庆改元二月二十七日浏阳舟中
作者：吴翌凤
朝代：清
体裁：词

山云晴乍敛，东风晚起，春溜滑于油。倦篙争石隙，屈曲回峦，危翠压孤舟。旅怀谁省，滩响急、飞尽眠鸥。两三家、欹斜茅屋，寥落水云洲。悠悠。远天如梦，津鼓频催，早黄昏时候。最愁人、斜阳满目，野鸟钩辀。故园又过莺花节，想冷月、萧照如秋。天影阔，归鸿自度南楼。
东风第一枝
作者：吴翌凤
朝代：清
体裁：词

柳擘晴绵，花飘腻粉，药阑芳事如许。一丛艳色留香，十日好春堪驻。玉骢微步。也惜取、满枝清露。最怜他、几棱花田，谁把锦帏深护。是难得、冶游俊侣。试赋就、清平秀句。寄声醉蝶酣蜂，漫啄芳心低度。阑风伏雨。怕一霎、采云飞去。买燕支、付与边鸾，绣入洛阳图谱。
东风第一枝
作者：吴翌凤
朝代：清
体裁：词

蜀绮裁红，湘屏叠翠，西楼烟月如画。扇纨不碍歌尘，舞衣暗飘沉麝。芳丛尚浅，早已觉、燕娇莺姹。纵东风、不护幽香，怎忍细揉花打。游欲倦、王鞍才卸。人已醉、画桡催驾。尔时忒杀匆匆，此后乱愁难写。草荒颓瓦。一又炬、劫灰飞者。问翩然、何处惊鸿，漫忆当年春社。
东风齐著力·泊舟巴陵
作者：吴翌凤
朝代：清
体裁：词

冷浸楼台，深迷津渡，薄暮湖天。匆匆系缆，几树晚枫边。空里倦帆飞尽，君山小、一点螺攒。吹龙笛，家家夜雨，去住都难。往事几留连。漂零苦、者番一倍堪怜。暮愁空阔，随雁落寒烟。想得涉江人去，疏麻折、难问婵娟。绵绵道，渚兰香远，懒鼓湘弦。
临江仙
作者：吴翌凤
朝代：清
体裁：词

佛髻云堆三叠，仙源路隔千重。酒醒人远暮江空。水痕疑蘸柳，秋色欲来鸿。篆缕难烧心字，情丝时寄枯桐。朱桥碧野旧游纵。十年惆怅事，昨夜桂堂东。
临江仙
作者：吴翌凤
朝代：清
体裁：词

客睡厌听深夜雨，潇潇彻夜偏闻。晨红太早鸟喧群。霁痕才著树，山意未离云。梅粉堆阶慵不扫，等閒过却初春。谢桥新涨碧粼粼。茜衫毡笠子，已有听泉人。
临江仙
作者：吴翌凤
朝代：清
体裁：词

流水年年别意，停云冉冉离思。杏花开到过墙枝。峭寒衰鬓觉，心事玉阑知。隔院笙歌都散，小窗时捋吟髭。闲眠浅醉总相宜。洞天春自乐，残梦夜迷离。
临江仙
作者：吴翌凤
朝代：清
体裁：词

隔岸青山如欲滴，春沙犹带潮痕。东风骤急暗朝暾。酒香人去，微雨杏花村。绮语而今都忏尽，无憀一倚闲门。归鸦拥树不成喧。湿云徐敛，新月破黄昏。
临江仙·客睡厌听深夜雨
作者：吴翌凤
朝代：清

客睡厌听深夜雨，潇潇彻夜偏闻。晨红太早鸟喧群。霁痕才着树，山意未离云。
梅粉堆阶慵不扫，等闲过却初春。谢桥新涨碧粼粼。茜衫毡笠子，已有听泉人。
买陂塘
作者：吴翌凤
朝代：清
体裁：词

覆幽斋、清阴如许，银床听遍秋雨。旧家岩壑疑图画，最好玉山深处。编韵府。尚磨剩隃麋，重续閒居赋。扁舟容与。又北渡津门，南浮湘浦，抛了故国去。凭豪素。谱出骚人庭宇。碧云叶叶遮户。乡心一样难消却，我亦天涯倦旅。胥水渡。料鹤怨猿惊，松菊都非故。五湖归路。傥同挂云帆，闲阶扫叶，迟我共题句。
买陂塘·白广石湖课耕图
作者：吴翌凤
朝代：清
体裁：词

过横塘、水云深处，昔贤此地曾住。石湖仙去今千载，冷落田园诗句。君且去。向荼磨山头，重缚香茅宇。豳风漫与。只几棱瓜田，一畦麦陇，便是半生计。疏狂性，不合长听官鼓。红尘扰扰如许。乌犍稳系松根下，正足一犁春雨。君记取。但觅个樵青，点检农桑圃。招要鸥鹭。笑我亦吴侬，片帆归后，来作耦耕侣。
侧犯
作者：吴翌凤
朝代：清
体裁：词

金铺镇掩，午莺啼破花阴峭。风小。度一缕炉香瘦烟袅。箧中锦字在，最觉萦幽抱。天杳。记断梦、飞回楚云杪。谢家院落，侧近城南道。春老。又杨花扑地更谁扫。开到蔷薇，归来也好。忍把别思，误他年少。
倦寻芳
作者：吴翌凤
朝代：清
体裁：词

乱云向夕，独倚危阑，芳思如织。侧侧寒轻，可惜谢池春色。凉雨又催花事去，东风只有重帘隔。燕归来，认巷口斜阳，好春无迹。又谁向、尊前起舞，争奈枝头，声声啼鴂。折取残英，笑与强簪巾帻。芳草天涯幽梦远，夜来还照西楼月。掩重门，那更听、一声邻笛。
倦寻芳·和陈酉岑
作者：吴翌凤
朝代：清
体裁：词

孤芳一点，小缀花丛，便催春信。难掩清香，那禁蝶交蜂趁。苦被东风狼籍了，横陈玉砌苍苔印。恁凄凉，纵补得香瘢，坏妆难整。懊侬曲、新声曾倚，绿惨红愁，忍付清听。月冷阑干，一片断魂谁省。芳草王孙何处所，柳风吹絮寒成阵。判从今，掩翠幕，罢寻花径。
八声甘州·湖堤暮归，过枫香别馆。更阑剪烛，倚声成句
作者：吴翌凤
朝代：清
体裁：词

渐迷离、淡月白芳洲，一片冷烟浮。正翠崦收钟，重城吹角，散尽兰舟。迤逦六桥深处，更谁家、水调唱歌头。桥外东风急，惊起眠鸥。一自赋情人老，早尊前扇底，冶意都休。无那三生杜牧，好梦又勾留。数芳程、暗催吟屧，锁花枝、知第几层楼。空凝望、两三灯火，正恁含愁。
八归
作者：吴翌凤
朝代：清
体裁：词

空阶夜滴，朝烟迷径，人倚小楼无绪。柔波冷荡阑干影，惊散一群花鸭，拍水浮去。壁上蜗牛浓作篆，消永日、水沉香缕。又早是、梅子黄时，怕咏断肠句。孤枕瞢腾睡起，雕梁燕，两两相依新乳。遣愁何计，剪红裁绿，剩有笛家箫谱。料荒桥断渚，那更拿舟访桑扈。镇无赖、钩帘凝睇，暮霭沉沉，远天都是雨。
八归·武昌使院送李质山之广陵家也愚杨五桥宋念莪之湘南
作者：吴翌凤
朝代：清
体裁：词

翠螺亭上，飞花落絮，佳期催度寒食。惜春春已匆匆去，又早酒趁哀弦，月照吟席。画鼓鼕鼕兰烬灺，且软语、淹留今夕。试细数、叶叶征帆，几片到乡国。须信萍蓬无定，邮签津堠，仍是天涯为客。黄陵月冷，扬州鹤怨，往事低回重说。想吟湘赋楚，短发新添几丝白。应还念、故人天际，一样相思，江南春梦阔。
六么令
作者：吴翌凤
朝代：清
体裁：词

乱红飞尽，春去已无迹。东风又吹香絮，万点落晴雪。幽馆愔愔客散，小展湘纹席。新词稠叠。檀槽试点，蝶舞阶前趁残拍。昨夜兰舟竟去，远意愁难说。暗引一掬新愁，独对屏山碧。听得南楼唤烛，早是虚堂夕。不嫌寥寂。阑干斜角，照到江南旧时月。
六州歌头·题沈石田画卷用蜕岩词中孤山探梅韵
作者：吴翌凤
朝代：清
体裁：词

山深气古，老树尽查牙。回峰仄，清溪畔，杏初花。笋抽芽。溪尽茅堂出，傍丛竹，开白板，中有客，且宾主，酌流霞。竹外高楼，莫是春寒甚，尚掩窗纱。看连峰驰影，渺渺雁程赊。一片云遮。甚天涯。向香温处，茶熟候，空看画，坐冰衙。风又起，也吹得，柳丝斜。意些些。愿结探春伴，问那里，酒人家。欹籉笠，倚筇竹，数归鸦。听说人生行乐，休孤负、似水年华。奈年年落拓，纵迹类抟沙。泪落悲笳。
凄凉犯
作者：吴翌凤
朝代：清
体裁：词

宵深和泪，郎当韵、凄清更杂风雨。沉沉永巷，迢迢长夜，纤纤微步。恁般哀楚。比蜀栈、啼鹃又苦。五云中、铜壶徐滴，兀未歇歌舞。规样牙彄在，癸二分明，问谁约取。太平四字，曳春丝、曼声如许。旧物空留，吊芳草、宫斜甚处。是曾亲、玉指恨血带几缕。
减字木兰花
作者：吴翌凤
朝代：清
体裁：词

东风无主。门外飞花兼落絮。倦倚妆台。满镜春愁吹不开。马嘶人远。冷落年时芳草岸。六幅银屏。消受兰缸一穗青。
凤凰台上忆吹箫·题柳蘼芜小像
作者：吴翌凤
朝代：清
体裁：词

红豆无花，白杨作柱，燕归难认华堂。恐麻姑双鬓，都已成霜。莫说南朝家令，天边月、阅尽沧桑。伤心是，草荒半野，衣叠空箱。凄凉。堕楼遗恨，剩图画春风，省识红妆。问琴湖一曲，何处鸳鸯。只有丝丝残柳，萧疏影、浅蘸波光。吴绡黯，宵来漫熏，沉水浓香。
十六字令
作者：吴翌凤
朝代：清
体裁：词

愁。鸿雁声中独倚楼。人如梦，瘦影一灯秋。
卖花声·滕王阁
作者：吴翌凤
朝代：清
体裁：词

飞阁俛寒洲。红叶惊秋。章江如带断肠流。剩有滕王图画在，付与闲鸥。七载客中游。沦落南州。酒痕泪点几曾休。一领青衫都湿遍，怕说登楼。
南乡子·甲寅正月八日舟抵吴城赋此
作者：吴翌凤
朝代：清
体裁：词

断雁落遥天。小市风光亦可怜。隔岸丛祠箫鼓沸，新年。春在疏林野屋边。无绪拂吟笺。客思乡心耿不眠。茶碗未抛酒盏歇，凄然。千里归人暮雪船。
南楼令
作者：吴翌凤
朝代：清
体裁：词

风信到荼蘼。斜阳阖短扉。悄无人、绿树成围。一片子规啼不住，只几日、又春归。香气减行衣。江南音信稀。料烟波、空浸苔矶。数点落花双燕子，何不向、故园飞。
南楼令·梦草园池上
作者：吴翌凤
朝代：清
体裁：词

丝柳弄烟霏。回塘绕曲堤。步闲阶、蹴损苔衣。一片柔波风乍定，只几点、水萤飞。记得素琴携。阑干西更西。惜芳华、澹墨难题。愁见鸳鸯深处影，有明月、照双栖。
南浦·友人出示春山图无名款年月索题此词
作者：吴翌凤
朝代：清
体裁：词

春山小景，是何人、挥洒上云笺。山下波纹如縠，修竹澹含烟。竹里斜横略彴，有幽人、小立夕阳边。想遥天雨霁，黄庭读罢，倚杖听流泉。回首吴山点点，只楞伽、苍翠俛清涟。莫是停云妙笔，皴染入孤妍。我待梦魂寻去，早东风、一白柳飞绵。甚水村斜角，渡头没个木兰船。
南浦·秋水用碧山乐府韵
作者：吴翌凤
朝代：清
体裁：词

木叶洞庭秋，渚莲收、又见柔蓝红染。惊起两鸳鸯，横塘路、菱歌晚来声遍。一绳新雁，影寒斜映波痕浅。隔船玉笛吹未尽，飞渡闲云几片。春来记棹兰舟，又满鉴凉生，翩翩去燕。一色共长天，西风里、开到白蘋千点。涓涓溜去，可能流尽题红怨。倚楼遥望归帆影，脉脉斜晖空远。
卜算子
作者：吴翌凤
朝代：清
体裁：词

砌草雨馀香，一霎风光过。深院沉沉袅篆烟，镇日低鬟亸。有约几曾来，独自钩帘坐。只有雕梁燕语双，寂寞成三个。
台城路
作者：吴翌凤
朝代：清
体裁：词

霁痕绿遍池塘草，香泥尽抽纤笋。水槛春温，冰弦调滑，弹出思归新引。清明期近。看挑菜湔裙，何心闲趁。老矣樊川，乱红莫更点吟鬓。萦怀底事尚切，有泉石吾山，莫负游兴。童子携壶，名僧扶杖，屐齿不妨徐进。东风又紧。甚吹月都昏，更添重晕。漫检春衫，明朝晴未稳。
台城路·余与药坪别已六年矣，春暮怀人，不胜停云之思，因成此解
作者：吴翌凤
朝代：清
体裁：词

桃花不管人惆怅，繁红乱飘如雨。隔幄传香，单衣试酒，寥落探芳情绪。离怀正苦。听深树啼鹃，更添悽楚。犹记分携，盈盈泪眼两无语。伤心时已岁暮，向水边系马，买棹孤去。水驿烟深，桐桥雪暗，此后又知何处。将书寄与。怕芳草天涯，易成间阻。望极燕山，云寒无雁侣。
台城路·扫痴生垂问近况，赋寄此阕，时己酉二月汉川舟中
作者：吴翌凤
朝代：清
体裁：词

十年不上吹笙路，相看俊游都老。小径无花，闲门有燕，愁入故园芳草。烧灯过了。问隔水人家，冷烟多少。负尽年华，棹歌声里度昏晓。残乡吟兴渐懒，春衫都试遍，犹自寒峭。破梦灯痕，恋衣香气，消领旧时怀抱。绿窗深窅。知柳外花边，几番残照。寄语盟鸥，甚时归去好。
台城路·秣陵归思
作者：吴翌凤
朝代：清
体裁：词

蘋花不暖鸳鸯梦，江南几番秋雨。斗草人归，辞巢燕去，冷落琐窗朱户。冶城倦旅。是第一关心，故园尊俎。缕缕残飙，凄凉惯逐梦魂去。文园近来多病，风怀都减尽，秀句难赋。桃叶江空，回潮似咽，目断水天归路。秦筝漫抚。对曲曲屏山，水沉一缕。夜色閒庭，露凉蛩自语。
喝火令·听雨
作者：吴翌凤
朝代：清
体裁：词

心字炉熏断，回文雁影遥。一天凉雨挟残飙。搅得愁人无寐，欹枕坐清宵。别馆人初去，衰颜酒未消。萧疏一阵已无聊。何苦侵阶，何苦滴芭蕉。何苦青灯帘幕，彻夜响潇潇。
四和香
作者：吴翌凤
朝代：清
体裁：词

缕缕閒愁谁得似。不断春江水。满架缃芸空自秘。不载我、心中事。多少荼樯还酒市。历历犹堪指。数遍远钟敲野寺。怕梦到，销魂地。
声声慢
作者：吴翌凤
朝代：清
体裁：词

乱山遮梦，带水萦愁，漫言小住为佳。人去庭空，孤吟自绕苔阶。碧天雁鸿归尽，月无聊、照到幽斋。薇露浣，写江南旧恨，调苦难谐。唱彻尊前金缕，便清真白石，也则尘薶。短拍频催，何似度与鸾钗。风人近来渐老，悠扬梦、怕绕天涯。待去也，倚东风、疏影瘦梅。
多丽
作者：吴翌凤
朝代：清
体裁：词

倚琼箫。柔波暖送双桡。过横塘、山围碧玉，轻帆吹过长桥。雨初霁、花垂红泪，风偏软、柳舞青腰。诗思萦云，酒香入夜，满湖灯影碎光摇。月斜后、帽檐花朵，犹自颤馀娇。记归晚、蛮笺共擘，春意难消。自前番、匆匆折柳，溪边枯尽霜条。小门关、望云深隔，吟魂断、歌些难招。孙楚楼空，毛苌鬓老，微吟谁与度清宵。又况是、楚江羁客，孤馆镇无聊。空留得，旧愁新恨，分付秋潮。
天仙子
作者：吴翌凤
朝代：清
体裁：词

春去心情无一可。黛云不展眉峰锁。浓阴庭院乳鸠呜，桑叶大。蚕眠过。日长慵倚雕阑坐。
天香·龙涎香
作者：吴翌凤
朝代：清
体裁：词

鳄岛寒嘘，鲛人晓采，沙痕已带浓篆。记捣花房，闲搜荩箧，剩剪腥云几片。银猊浅炷，看舞翠、萦烟欲断。蜃气楼台结得，依稀海风吹散。宵凉玉窗人倦。泥春纤、烛花频剪。听说酒边风味，旧情犹恋。青翰仙舟甚处，怕绣被、销来梦魂远。待唱桥南，吟情又懒。
好事近
作者：吴翌凤
朝代：清
体裁：词

萧瑟晚寒生，鼓角城头呜咽。竹影摇摇清夜，满风帘凉月。愁人无那夜三更，古砌乱蛩急。只有一杯浊酒，怎消除今夕。
婆罗门令
作者：吴翌凤
朝代：清
体裁：词

看不得、一绳低雁。听不得、送隔墙鹅管。待较深愁，除得是、长江练。愁无限，只怕长江浅。芳菲陌，杨柳岸。计当初、那许游情倦。风花纵得红如旧，人别后、奈霜鬓千点。燕书难寄，蝶梦空恋。日近江南偏远。试检春衫泪，已洒春衫遍。
少年游·二分明月女子墨桃为莱阳姜仲子画金鄂岩属题
作者：吴翌凤
朝代：清
体裁：词

一枝低亚可怜春。谁是种桃人。燕支落尽，黛螺染遍，留取墨痕新。生成薄命花相似，罗绮总成尘。艺圃春残，扬州月冷，烟雨又清明。
山花子·孺子亭在东湖之阴相传即徐稚故宅
作者：吴翌凤
朝代：清
体裁：词

海燕辞巢鹭宿汀。高人故宅已飘零。芳草一茸斜照里，剩危亭。故事空闻曾下榻，孤踪何处不浮萍。只有东湖春柳色，眼还青。
庆宫春·和宋人韵
作者：吴翌凤
朝代：清
体裁：词

蘋末吹香，鸥边分梦，晚凉先到帘波。慵理琴书，斜欹枕簟，旅怀如此秋何。懊侬声断，更无绪、尊前曼歌。湘屏休展，图里黛眉，也敛双蛾。楼阴摇曳芳柯。丝缕馀香，暗染轻罗。雁度遥峰，天连衰草，暮愁高处偏多。回肠似织，那更听、邻机锦梭。宵来人静，脉脉含情，坐对银河。
徵招
作者：吴翌凤
朝代：清
体裁：词

梨花落尽风犹峭，池塘一痕新霁。春色雨中过，问别来曾几。盟鸥无伴侣，漫赢得、盈襟离思。夕照闲门，暮寒深院，角声吹起。别馆谢桥弯，芳堤晓、当年玉骢游地。飞絮扑晴空，似飘零身世。华年同逝水。纵心事、万千难寄。楚天远、归梦无凭，奈月明千里。
忆旧游·追感水村雅集赋此
作者：吴翌凤
朝代：清
体裁：词

记通波旧馆，碧水回环，斜拓窗棂。绝好盟鸥伴，凭乌皮曲几，读画调琴。更深酒人未去，凉月上银屏。又拍按红牙，蘋洲谱就，教尽雏伶。而今。事都过，似散漫杨花，各自飘零。有几西园客，早鲍家坟上，诗冷秋萤。料得东墙题壁，澹墨剩星星。怕惹起相思，愁来倒尽双玉瓶。
忆王孙
作者：吴翌凤
朝代：清
体裁：词

桂香小院嫩凉天。鹊尾炉熏袅篆烟。月色今宵倍可怜。石阑边。直自初弦盼得圆。
忆秦娥
作者：吴翌凤
朝代：清
体裁：词

鬓丝白。十年老作江湖客。江湖客。天涯芳草，落花时节。布帆斜趁东风力。输君又看衡山色。衡山色。峰峰倒景，湘江弄碧。
思越人
作者：吴翌凤
朝代：清
体裁：词

酒初醒，香乍冷，石床弦柱停挥。曳杖疏林谁笑语，看梅西崦人归。无憀独坐南窗下。日光斜漏窗罅。准备短篷明日驾。青山一桁如画。
探春慢·毛意香寻春归晚图
作者：吴翌凤
朝代：清
体裁：词

柳暖生云，花深欲雨，春郊极望如绣。野艇迎将，雕鞍教送，艳影尽归吟袖。次第探芳信，知冷却、移橙剪韭。残阳深掩闲门，冶游人正归后。十载随香趁烛，便管领閒情，忍负诗酒。梦鹤同孤，凉蟾与白，那禁惜春怀旧。画鼓严城发，翠帘外、晚寒偏骤。灯晕茸窗，吟魂时度高岫。
摸鱼子·莼
作者：吴翌凤
朝代：清
体裁：词

怪鲛宫、龙髯谁剪，丝丝疑带烟浪。芳洲春冷先频采，小艇缺瓜齐荡。盛翠盎。护浮腻冰涎，试挹清泉养。罥来倦网。怜皓腕吴娘，股钗轻折，承手滑流掌。江湖客，听遍菱歌莲唱。西风时忆畴曩。吴中故事争传说，且喜季鹰无恙。归或傥。配枯豉红盐，好共鲈鱼饷。幽情已往。待千里朝搴，三潭秋摘，馀兴寄孤舫。
无闷·咏钱
作者：吴翌凤
朝代：清
体裁：词

阿堵堪怜，蚨化蝶飞，何处铜山又起。笑羞涩空囊，尽留生计。试唤沈郎起舞，早暗掷榆阴纷纷坠。清明过了，闲分白打，那家犹意。芳市。数来姹女，漫幕分明，选时曾记。便本草尝来，也多情味。一自摇空扑满，最怕见、开元销魂字。莫更逞、夷甫清谈，十万买山谁寄。
明月引
作者：吴翌凤
朝代：清
体裁：词

碧波如黛没平沙。柳初斜。雨如麻。十里长堤，何处紫鸾车。闲踏青莎归去晚，生怕得，湿春衫、画扇遮。深红浅红墙内花。是王家。是谢家。铜镮双阖，高楼角、露碧窗纱。银甲新声，谁弄玉琵琶。弹得天边开霁色，铃鸽起，趁晴风，入断霞。
春从天上来
作者：吴翌凤
朝代：清
体裁：词

白鼻骄騧。记鞭丝徐袅，帽影欹斜。十二桥边，夕阳小阁，花外尽掩纹纱。眼底绵绵旧恨，都付与、数点归鸦。最堪嗟。是潮生潮落，掇送年华。天涯。庾郎萧瑟，那更听宵来，隔院琵琶。人去孤山，鹤归甚处，依然春到梅花。夜屏待和红笺句，如钩月、飞挂檐牙。梦魂赊。问旧时莺燕，几处人家。
更漏子
作者：吴翌凤
朝代：清
体裁：词

玉玲珑，金锁碎。冷落画堂春思。闲雁柱，下虾帘。频将银叶添。嫩寒多，轻暖未。试遍越罗衣袂。花不语，月无聊。镜中眉黛销。
更漏子
作者：吴翌凤
朝代：清
体裁：词

阁东西，窗向背。曲曲屏山相对。月照影，雁横秋。夜来人正愁。惜芳丛，牵别绪。尘满断肠诗句。灯黯澹，梦惺忪。隔城闻曙钟。
最高楼
作者：吴翌凤
朝代：清
体裁：词

犹记箫声院，雨初收。河淡淡，夜幽幽。飞鸿欲度天边影，嫩凉先到小帘钩。藕花香，梧叶坠，可怜秋。赋不尽、江南诗十索。剩下了、画屏山一角。芳思远，倩谁酬。题红欲寄东流水，奈他溪水只西流。问何时，消别恨，与閒愁。
月下笛
作者：吴翌凤
朝代：清
体裁：词

一笛西风，暮潮渐落，乱帆何许。河桥送远，犹有年时旧鸥鹭。沧波极望寒烟暝，但秋在、斜阳高树。盼孤云冉冉，断鸿声里，旧愁来处。君去。知最苦。叹我亦飘零，厌闻津鼓。茂陵病久，竹西佳丽谁赋。悬知倦客凄凉甚，对水驿、秋灯无语。恐翠被，正宵寒，那听荒江夜雨。
月下笛
作者：吴翌凤
朝代：清
体裁：词

断碧分钗，冷红凋锦，妆台尘掩。瑶琴七柱，响绝冰弦广陵散。榕枝有分成连理，但结得、天涯愁伴。叹匆匆归去，留春无计，断魂遥远。游倦。嗟何晚。剩江上秋风，荻花凄怨。香憔粉悴，幽恨今生难遣。只馀箧底残螺黛，写纸上、真真活见。更谁妒、卷中人，日日镇长相见。
月华清·落梅
作者：吴翌凤
朝代：清
体裁：词

檐隙捎风，径弯笼雾，小窗谁伴幽独。暮雀飞来，踏碎一林寒玉。忍更绕、漠漠苔阶，但冷翳、纷纷残馥。楼角。有夜帐清灯，苦吟人宿。休更乱吹羌笛。早野水孤村，霏霏相续。缟鹤空归，一片藓痕迷绿。凭楚些、招得芳魂，恐梦断、月斜荒屋。横幅。倩徐熙妙手，傍他修竹。
木兰花慢·湖上早春
作者：吴翌凤
朝代：清
体裁：词

玉笙寒乍彻，人已上、里湖船。渐暖沁兰心，春回柳眼，芳事争妍。东风镜奁展绿，早鸳鸯、两两浴晴川。坊陌烧灯期近，楼台处处轻烟。何缘。好景恣留连。梅月影婵娟。笑负却花丛，十年清梦，冷落诗篇。孤山一痕新翠，有吟情、都在断桥边。莫问高城鱼钥，夕阳酒旆红偏。
桂枝香·蟹
作者：吴翌凤
朝代：清
体裁：词

江南水蕝。趁月黑簖疏，几辈争入。尚记寒蒲缚取，饷来吟席。宵凉菊影閒庭院，酒初香、碗浮缥碧。故人同嗜，蜀姜亲捣，吴橙分擘。甚此地、食单尽别。便拥剑招潮，也难寻觅。说与鲖阳风味，更谁知得。汾河一曲吾家近，又芦洲、落潮秋色。烛斜小舫，持来左手，梦中犹忆。
桃源忆故人·尉厅池上作简萼辉
作者：吴翌凤
朝代：清
体裁：词

弯环十二红阑曲。静漾泠泠寒玉。才是一痕舒绿。早有鸳鸯浴。青山如玦挂檐端，掩映遥峰飞瀑。输与仙人金粟。把卷临池读。
梅花引
作者：吴翌凤
朝代：清
体裁：词

紫骝骖。锦书函。鹊去难将心事占。忆江南。梦江南。罗帕泪痕，迟窥青镜奁。庭前飞尽花梢雨。门前吹尽枝头絮。待钩帘。莫钩帘。低语侍儿，还将半臂添。
梦玉人引
作者：吴翌凤
朝代：清
体裁：词

送行人去，秋风几，落榆荚。芳信谁探，凭语梦中痴蝶。画角飞来，又一轮月照，荒荒城堞。忍忆幽欢，检冷红吟帖。飘然孤桨，匝沧江、障绿万千叠。解佩人归，淩淩谁更深涉。乐事秦淮，犹自记迎接。又添几尺新潮，试问桃根桃叶。
步螺宫·红蚕书屋与枯匏意香分韵
作者：吴翌凤
朝代：清
体裁：词

东风渐觉春情洽。乍雨过、云归苍峡。曲塘新涨与桥平，闹多少、唼花群鸭。新词韵险还慵押。卷翠幔、燕儿归恰。芭蕉绿上粉墙阴，又早被、阑干红压。
水龙吟·白莲
作者：吴翌凤
朝代：清
体裁：词

蕊仙净洗铅华，天然玉质临妆镜。银塘一曲，亭亭独立，盈盈相并。碧盖擎将，明珰曳却，无言顾影。是谁家水榭，精帘卷处，对芳渚、翠阑凭。正好沙鸥小梦，被孤蒲、雨来催醒。粉痕点点，香丝缕缕，满湖凉浸。月晓风清，还愁欲堕，漫浮烟艇。记湾头销夏，调冰雪藕，旧游重省。
汉宫春·杨花
作者：吴翌凤
朝代：清
体裁：词

绮陌初晴，怪因风都起，随处飞扬。垆头买醉，尚记满店生香。燕迷晴雪，转花梢、难认雕梁。春梦懒、朦胧欲度，只应愁隔红窗。底事擘绵萦絮，总平铺池水，不暖鸳鸯。东风慢无管束，任卷春芳。不辞点鬓，笑旅愁、老尽潘郎。争愿得、化浮萍去，随波直到横塘。
沁园春
作者：吴翌凤
朝代：清
体裁：词

水暖春江，两两文禽，双栖并飞。有秣陵女士，描将采笔，雉皋公子，界就乌丝。旧雨关情，新图寄与，烟月扬州古竹西。添吟兴，认蕉林题句，玉屑珠霏。年来往事都非。叹水绘图荒烟雨凄。剩鸦啼衰柳，难寻画阁，波回新涨，冷浸苔矶。只有风流，犹传缣素，寄意同心锦翼齐。分题处，怕粉香飞出，重护帘衣。
法曲献仙音
作者：吴翌凤
朝代：清
体裁：词

难系长绳，乱催清角，纱窗一霎红浅。远水浮光，落霞成绮，明到荻芦江岸。正返照，柁楼赤，菱歌欲凄断。漫依黯。问东风、几番红翠，又巷冷乌衣，旧家池馆。一片古今愁，但寒烟、废绿空晚。不忍登楼，恁萧疏、偏引望眼。对千山黄叶，历历断鸿声远。
浣溪沙
作者：吴翌凤
朝代：清
体裁：词

一缕柔丝袅玉炉。碧云飞尽小蟾孤。海棠香冷未全无。短梦欲随残漏断，吟魂待倩晓风扶。人生容易得欢娱。
浣溪沙
作者：吴翌凤
朝代：清
体裁：词

剪剪轻寒到小庭。微风一缕飏帘旌。松钗落向绿苔声。花影几曾留夜月，露华依旧冷银屏。曲阑干外莫深凭。
浣溪沙
作者：吴翌凤
朝代：清
体裁：词

绕砌苔生篆壁蜗。瘦弦宽尽玉琵琶。春郊闲杀紫鸾车。拆了秋千人便去，戏残格五局偏斜。一庭香雨落桐花。
浣溪沙
作者：吴翌凤
朝代：清
体裁：词

雨过虚堂绿映帘。倦馀正好展残编。量薪数米亦堪怜。世事幻如蕉鹿梦，浮华空比镜花缘。菜根滋味自年年。
浪淘沙
作者：吴翌凤
朝代：清
体裁：词

杨柳小弯头。风细波柔。银河潋滟月如钩。记得鸾笙吹一曲，柳外层楼。又是可怜秋。云影都收。白蘋香里舣兰舟。只恨清溪三尺水，不向东流。
淡黄柳
作者：吴翌凤
朝代：清
体裁：词

题香赋玉。人道疏狂客。小艇鸥边闲弄笛。忆起十年前事，一叶银床又秋色。悔轻别。难寻旧纵迹。雁声苦、夜偏急。记南楼、夜雨同萧瑟。一缕闲云，去来无定，惟有湘波自碧。
清平乐·东斋病起作
作者：吴翌凤
朝代：清
体裁：词

欢情别意。消得愁滋味。满院斜阳帘影碎。细袅药炉烟气。倦馀懒展残编。奈他酒后灯前。一阵落花飞去，石床吹响琴弦。
清波引
作者：吴翌凤
朝代：清
体裁：词

冷吟孤啸。谁牵率、软尘古道。岁华空晚，故园梦中到。钓渚倚衰柳，剩挂微微残照。怪他一领征衫，泪点多、酒痕少。归期预料。扫荒径、先薙露草。五湖春早，烟波雨馀好。樵青共渔妇，撑个橛头船小。试问渡口桃花，几枝开了。
满庭芳
作者：吴翌凤
朝代：清
体裁：词

桃雨飘脂，梨云坠粉，閒庭春事都阑。窗纱斜拓，墙角碎红攒。露重愁含秀靥，娇酣甚、不耐朝寒。珊珊态，惯双头并蕊，叶接枝骈。昭阳台殿冷，银灯拥髻，说尽悲欢。又杨家秦虢，翠钿偷安。一样芳心浑不妒，垂珠络、浅笑风前。双蝴蝶，花阴梦醒，飞过曲阑边。
满庭芳
作者：吴翌凤
朝代：清
体裁：词

花气浮春，莺声醉晓，芳堤爱是新晴。画船双桨，时节近清明。燕蹴飞花红雨，东风急、吹过高城。铜凫烬，斗茶人散，愁对曲屏青。生平。消受处，梦馀斜月，醉后华灯。任柔丝脆管，不负閒情。十载雅欢都废，朱楼在、重到须惊。空赢得、吟笺赋笔，展看可怜生。
满江红
作者：吴翌凤
朝代：清
体裁：词

波暖尘香，又早是、祓除佳节。鄂城畔、林园似锦，重铺吟席。嘉侣尽敷软草坐，清尊倒影晴山碧。惜画图、不为白头人、添筇屐。记前度，张灯夕。也曾与，嬉春列。忽三年如梦，事分今昔。楚水烟波迟钓艇，章门孤馆淹愁客。算多情、一样画阑边，初弦月。
满江红·其一
作者：吴翌凤
朝代：清
体裁：词

曲水兰亭，叹千古、风骚销歇。喜今日、名园禊饮，词坛重辟。佳客尽逢湖海士，主人况是文章伯。只疏狂、不称曳春衫，来分席。帘波静，烧银叶。苔纹净，支文石。爱青山一桁，乱云千叠。琴弈未堪追胜侣，画图容我欹吟帻。看襄阳、耆旧续遗编，传芳迹。
满江红·其二
作者：吴翌凤
朝代：清
体裁：词

开到桃花，又如此、江南春色。偏则是、妒花风雨，乱红狼籍。对镜自怜青鬓改，当怀莫惜金波溢。最难逢、上已祓除辰，清明节。笑五载，风尘客。只此会，风流剧。便题襟汉上，何殊今昔。芳事无多容过眼，欢场有几休轻掷。怕他年、萍水与蓬风，思今夕。
潇潇雨
作者：吴翌凤
朝代：清
体裁：词

吟堂秋梦冷，趁西风、断雁落边城。记江皋台榭，花浓露重，柳密烟昏。一片天边皓月，照足十分春。多少探春客，销尽柔魂。为问春归甚处，早琵琶紫塞，泪湿罗裙。剩有三生杜牧，双鬓又星星。想重门、旧曾来处，只梧桐、夜雨锁秋声。绵绵恨、问何时得，吹转雏莺。
点绛唇·六一泉
作者：吴翌凤
朝代：清
体裁：词

翠影浮空，幽人去后存寒涧。来携茗碗。只是无吟伴。地近孤山，得与逋仙款。闲亭畔。鸟啼人散。落日阑干半。
烛影摇红·雪意
作者：吴翌凤
朝代：清
体裁：词

云叶低垂，饕风只恋庭前树。空阶饥雀啅冰苔，一阵过墙去。犹是花藏玉护。空目极、平桥野渡。模糊却似，小米云山，大姚村坞。犹记年时，一枝照水铜坑路。孤篷欹枕倚初宵，早觉春情度。此日残毡拥处。几误我、巡檐索句。待拚一醉，酒价都无，漫携尊俎。
燕归慢
作者：吴翌凤
朝代：清
体裁：词

极望松楸。是平章旧第，当日嬉游。看花围绣幕，听雨上红楼。珠歌翠舞几曾休。早蟋蟀声中一片秋。繁华尽销歇，剩衰草，伴荒丘。龙北去，人南窜，千古恨，总悠悠。白塔荒陵何处所，一例土花稠。笛声吹起月如钩。荡十里烟波动客愁。兴亡更谁管，只柳外，旧沙鸥。
玉楼春
作者：吴翌凤
朝代：清
体裁：词

空园数日无芳信。侧侧残寒犹未定。柳边丝雨燕归迟，花外小楼帘影静。凭阑渐觉春光暝。怅望碧天帆去尽。满堤芳草不成归，斜日画桥烟水冷。
玉楼春
作者：吴翌凤
朝代：清
体裁：词

红楼昨夜笙歌散。渐觉玉阶寒意浅。凉蟾空挂落梅村，残雪尽消芳草岸。庾郎对酒肠先断。青鬓流年暗中换。旧情都化水边云，一缕悠扬时近远。
玉楼春·空园数日无芳信
作者：吴翌凤
朝代：清

空园数日无芳信，恻恻残寒犹未定。柳边丝雨燕归迟，花外小楼帘影静。
凭栏渐觉春光暝，怅望碧天帆去尽。满堤芳草不成归，斜日画桥烟水冷。
玉漏迟·茉莉花
作者：吴翌凤
朝代：清
体裁：词

素葩浑未放，攀枝检摘，春纤亲数。贮向冰瓷，一霎芳心齐吐。潋滟兰汤浴罢，髻云挽、翘簪钗股。临睡去。卸来犹惜，拈安奁具。记湖上每招凉，有粉面儿郎，轻摇柔舻。小结花篮，递挂画船斜柱。夜阁罗帱映月，梦回处、未残宵鼓。纨扇举。霏霏细香闻取。
琴调相思引·青溪小姑祠
作者：吴翌凤
朝代：清
体裁：词

流水涓涓汇碧溪。垂杨影里阖双扉。淩波归晚，苔色冷侵衣。弹断箜篌留不住，中桥凉月夜迷离。碧桃花下，何处梦云飞。
瑞龙吟·和清真韵
作者：吴翌凤
朝代：清
体裁：词

斜桥路。犹记戏蝶芳丛，藏鸦春树。东风不隔珠帘，有人更在，帘阴深处。久延伫。曾是翠鸟留人，素蟾窥户。高楼叠鼓催更，剪残兰炷，依依细语。自度天涯芳信，只馀丝柳，迎风低舞。多恐渡头桃花，颜色非故。垆边倚醉，待寄涛笺句。知一样、阑干倚遍，无聊閒步。梦也无由去。灯前抱影，伤离意绪。炉又销香缕。响几阵，凄凉敲窗飞雨。一双语燕，画梁空絮。
瑶华
作者：吴翌凤
朝代：清
体裁：词

疏烟扫径，宿雨收晴，过禁城寒食。寻芳携酒，归已晚、愁上吹香房陌。流光易度，问谁见、翠苞红坼。早盼到、垂柳阴中，一片池塘自碧。玉笙声里残寒，想燕子归来，东风犹识。采云飞去，斜阳外、闲却红阑几尺。苔阴小立，试重问、玉钿遗迹。念惟有、冷月笼烟，照我夜分吹笛。
留春令
作者：吴翌凤
朝代：清
体裁：词

花香庭院，粉香帘幕，玉人曾住。刬地东风换韶华，怕说著、分携处。画屏尘满销魂句。况是青春去。一曲回廊小红阑，添几阵、芭蕉雨。
疏影
作者：吴翌凤
朝代：清
体裁：词

短篷斜系。爱水浮鸭绿，山环螺翠。小雨初过，收了花灯，恰早嫩晴天气。东风不展垂杨线，隔疏林、酒旗摇曳。纵冶游、得似当年，可惜旧欢难继。重数铜鞮游迹，青衫尘涴遍，犹渍清泪。昔日秋娘，花艳惊人，也恐玉颜憔悴。宵来水驿孤衾拥，只冷月、照人无寐。更明朝、紫陌双轮，好梦几时能理。
疏影·落叶
作者：吴翌凤
朝代：清
体裁：词

秋深旅舍。奈舞风倦叶，凄戚时下。隔坞人家，收尽寒烟，漏出夕阳红罅。堆阶正苦啼螀急，又萧疏、雨飘鸳瓦。想洞庭，人去波澄，楚客别情难写。莫记题红旧事，御沟水自绕，幽怨空惹。断续商声，策策频惊，争禁酒醒遥夜。空林不庇寒蝉影，却添了、山容如画。只故园、一片霜芜，谁扫冷云吟榭。
百字令·送少伯之长沙
作者：吴翌凤
朝代：清
体裁：词

短篷斜系，又离亭羌管，数声催别。落拓青衫缘底事，廿载天涯为客。云锁金台，草荒雪苑，难绣平原出。头颅如许，与君鍊取诗骨。此去正值端阳，湘春门外，凄绝巫歌咽。骚客精灵招不返，浪起空江如雪。想得凭高，远波遥巘，一片模糊白。清辉疑接，梦回时见梁月。
石州慢
作者：吴翌凤
朝代：清
体裁：词

人去亭皋，老了岁华，双桨迟发。风流莫问当年，纵有海鸥难说。东风小院，分明昨夜寻来，夕阳斜照春芜碧。柳絮总因风，扑窗纱如雪。消息。杏梁紫燕，曾传墨色，笺痕全别。无限离情，付与乱丝丛笛。谢公哀乐，剩须陶写中年，尊前却恐儿知得。倚扇几迟回，满西楼凉月。
破阵子
作者：吴翌凤
朝代：清
体裁：词

又是端阳过了，昼长静掩柴荆。蕉上雨粗三四点，柳外雷低一两声。午阑天正晴。团扇翻怜风弱，单衣未觉罗轻。一自碧湘人去后，那有心情付酒尊。閒愁约略生。
祝英台近·八月十六夜
作者：吴翌凤
朝代：清
体裁：词

雁初飞，钟欲动，云意已先敛。卵色鱼天，似倩黛痕染。宵来几处红楼，重熏炉炷，拥翠袖、又凭风槛。众星澹。忽看涌出冰轮，团圆未曾欠。只有吟情，似比昨宵减。且将冒絮蒙头，愁他清影，偏照出、鬓霜千点。
秋蕊香
作者：吴翌凤
朝代：清
体裁：词

愁听蝉吟高柳。人倚小楼时候。白云飞去青山瘦。一抹晚霞红凑。门前记得双乌桕。横街口。阑干十二休垂手。今夜露凉依旧。
秋霁
作者：吴翌凤
朝代：清
体裁：词

过尽东风，渐绿到江南，几处芳陌。曲院看灯，小楼听雨，沉沉故园寒食。探芳未得。画桥烟冷闻吹笛。念此日。尚有东华尘土未归客。闲凭翠槛，自笑飘零，黯然神伤，还又轻别。掩纹纱、馀寒犹滞，剪灯谁与伴幽寂。此去片帆江水碧。镇断魂处，最是一枕春潮，酒醒人远，夜凉荒驿。
秦楼月·和芙初韵
作者：吴翌凤
朝代：清
体裁：词

愁无那。小园幽事期常左。期常左。昼长人悄，掩书闲坐。玉箫声冷知谁和。残花都被莺捎妥。莺捎妥。绿阴庭院，竹扉半锁。
绮罗香
作者：吴翌凤
朝代：清
体裁：词

金屋烧灯，玉环破睡，芳树戎戎含艳。似敛还开，尽把燕支皴染。垂��、软缀柔丝，添妩媚、晕生娇脸。怕宵来、凉雨疏疏，泪珠点滴碎红减。黄州短梦催醒，笑漫山桃李，东风都欠。步屧重来，此日角巾初垫。最难得、绮影酣春，忍便把、小门深掩。判墙根、醉倩人扶，深杯浮潋滟。
绮罗香·题马扫痴秋窗待月图
作者：吴翌凤
朝代：清
体裁：词

柳点疏鸦，香寒睡蝶，待月湘帘齐卷。屋角星河，斜耿黄昏花院。闲伫立、帽影欹斜，黯凝望、秋容清浅。早何处、飞坠疏钟，冷风吹送断鸿远。幽人心事几许，那更邻砧急捣，虫又凄断。料得清辉，未减良宵月半。想深闺、为怯凉飔，有几处、慵排香案。盼遥天、澹到鱼云，琐窗人已懒。
苏幕遮
作者：吴翌凤
朝代：清
体裁：词

片帆张，孤棹拥。渺渺长波，只有青山送。衣上花枝钗上凤。月冷香销，都付秋衾梦。养鱼苗，量鹤俸。生怕相思，红豆休轻种。借酒浇愁开宿瓮。一掬西风，泪落颇黎冻。
菩萨蛮
作者：吴翌凤
朝代：清
体裁：词

濛濛细雨穿帘额。画屏风上春山碧。花外有高楼。夜来人正愁。乳炉香气尽。梦冷鸳鸯锦。莫去倚阑干。晓风无那寒。
菩萨蛮
作者：吴翌凤
朝代：清
体裁：词

骄嘶白鼻长亭路。江南三月韶光暮。帽影受风偏。落花吹满天。衔花双燕子。掠过横塘水。塘上有鸳鸯。一春流水香。
虞美人
作者：吴翌凤
朝代：清
体裁：词

子规已是催春切。细雨丝丝密。晚晴一赋画难工。又早落花飞絮、太匆匆。佳人命薄才人老。强把春情道。从今万事任荣枯。学得沾泥心性、睡工夫。
虞美人·丁巳春尽
作者：吴翌凤
朝代：清
体裁：词

前年黄鹤楼边路。香絮飞无数。去年无赖又长沙。争似辞巢燕子、啄残花。今年落拓清浏道。鬓发垂垂老。送春三度立斜阳，依旧绿波芳草、是他乡。
蝶恋花
作者：吴翌凤
朝代：清
体裁：词

冶叶倡条空自好。酒浅灯深，叠鼓垂垂早。寒食清明都过了。怨红流入相思调。赋恨江淹今已老。怕搅离愁，不上城南道。梦到疏林归路杳。更无人处生春草。
蝶恋花·又一村南轩作
作者：吴翌凤
朝代：清
体裁：词

深院日长消翠茗。一局残棋，隔水闻清磬。蝴蝶不来花气冷。斜阳自转阑干影。风帽欹斜慵未整。摇曳金铃，唤起江南恨。欲寄新词无雁信。云笺香冷芙蓉粉。
蝶恋花·桃花夫人庙
作者：吴翌凤
朝代：清
体裁：词

楚雨湘云迷处所。翠羽明珰，庙貌临官渡。花落鹃啼春不语。泪痕点点斜阳暮。肯信婵娟颜色误。故国兴亡，遗恨空千古。开到小桃花一树。门前依旧东风路。
解佩令
作者：吴翌凤
朝代：清
体裁：词

茂陵游倦，燕台句老，把平生、冶意都销歇。落拓吟情，尽付与、短箫残笛。倚东风、玉龙吹裂。吴绵初卸，湘屏乍展，笑徵歌、又过兰陌。解说相逢，恰正似、前期初七。画楼西、一钩新月。
解佩令·送蒋傃园之官广西
作者：吴翌凤
朝代：清
体裁：词

马头荒驿，城头凉月。最愁人、角声催别。云暗榕阴，遮短梦、欲寻无迹。上行杯、且倾春碧。鬓丝易白，鸿泥难觅。叹年来、岁华轻掷。一领朝衫，又重向、天涯为客。倚双松、醉颓吟帻。
解连环·赋得春声
作者：吴翌凤
朝代：清
体裁：词

闹灯街冷，又潇潇却下，酿花疏雨。听燕子、絮尽春寒，小莺趁新晴，晓啼芳树。点屐弓弓，早人在、花阴笑语。怪谁摇铃索，惊他蝶梦，短墙飞度。红窗簸钱几处。破梨云一缕，暗愁延伫。盼远水、双桨归来，任吹遍饧箫，寂寥溪渡。簌簌花飞，倩浅水、半篙留住。争禁他、响碧涓涓，溜将春去。
诉衷情
作者：吴翌凤
朝代：清
体裁：词

菰蒲风起浴鸳鸯。细雨过池塘。柳外月痕犹湿，冉冉藕花香。温石鼎，试绳床。夜初长。疏灯一点，残醉初醒，孤负新凉。
谒金门·东湖小憩依依有故园之思
作者：吴翌凤
朝代：清
体裁：词

湖水碧。欲展縠纹无力。一桁西山倒影入。镜奁添黛色。略彴缓寻吟策。惊起一双鸂鶒。记得石湖烟雨夕。钓船春弄笛。
踏莎行·玫瑰花
作者：吴翌凤
朝代：清
体裁：词

艳影团霞，浓香醉蝶。露痕未敛先轻摘。好花不向树头看，朝来卖遍薰风陌。慵插钗梁，憨填鬓侧。紫罗囊亦输颜色。细揉花片配糖霜，江南风味犹怜惜。
酷相思·湘南除夕
作者：吴翌凤
朝代：清
体裁：词

楚客辞年箫鼓沸。只孤馆、门空闭。渐向晚庭前风色起。梅花也、飘香细。雪花也、穿帘细。小小觥船灯影里。未饮心先醉。笑数载萍蓬成底事。岁去也、留无计。人住也、归无计。
采桑子
作者：吴翌凤
朝代：清
体裁：词

绿萝深院东风峭，檐马丁东。夜色朦胧。露点千珠月一弓。不堪往事重追省，酒薄愁浓。剩有诗筒。十载閒情赋恼公。
采桑子·武昌城东看桃花
作者：吴翌凤
朝代：清
体裁：词

小桃开遍城东路，红满墙头。坊陌通幽。宝马当当去未休。禁烟过了寒初敛，吹面风柔。卷上帘钩。一簇朝霞拥画楼。
金缕曲
作者：吴翌凤
朝代：清
体裁：词

说著看花喜。汉江边、朱围绣幕，乱垂红紫。急唤桃根双桨渡，过尽吹箫坊市。况复有、偕行赵李。落絮游丝风不定，好林园、一片啼鹃里。芳事尽，且休矣。赏心难得兼良美。惜匆匆、几番风雨，珠钿轻委。簇蝶湔裙都过了，倾倒深杯婪尾。又何怪、玉颜憔悴。比似寻春狂杜牧，恨来迟、密幄阴成翠。书花叶，更谁寄。
金缕曲·寄答故园诸子
作者：吴翌凤
朝代：清
体裁：词

望远同天际。已匆匆、故园十度，东风红紫。赋就停云缠绵句，写上蛮笺谁寄。况不尽、相思心事。抱影虚堂铅泪泻，又黄昏、聒入愁人耳。风角断，雁声起。年来益复添憔悴。鬓毛斑、鹔鹴裘敝，未成归计。若不怀归如江水，听到乡音犹喜。把十二、阑干都倚。芳草萋萋愁不断，更洞庭、日落天连水。青山梦，几千里。
长亭怨慢
作者：吴翌凤
朝代：清
体裁：词

经几度、画檐疏雨，柳下人家，燕巢先冷。润绝琴丝，落红庭院晚风劲。旅怀畴省。知消减、看花心性。梦破黄昏，又听到、断钟零磬。春尽。问吟魂何自，犹恋旧时芳景。银屏梦醒。谁扶上、江南烟艇。想当初、罗袜侵阶，有几处、雾深花暝。到人去庭空，一片露华凉浸。
长相思
作者：吴翌凤
朝代：清
体裁：词

花半墙。月半墙。花月疏疏满院凉。帘开闻暗香。宵初长。梦初长。梦倚红红曲槛旁。风前小影双。
阮郎归·癸巳二月不尽三日，与赵臞生同宿湖楼，夜静无憀，若有所梦
作者：吴翌凤
朝代：清
体裁：词

谢家庭院碧云西。风前杨柳丝。屏山宛转锁葳蕤。炉香澹澹时。绵别恨，惜芳期。春寒翠被知。起看楼角玉绳低。隔城闻马嘶。
霓裳中序第一
作者：吴翌凤
朝代：清
体裁：词

愁云锁怨雨。小艇随波人自去。孤坐却、无意绪。正乡国梦回，征衣催絮。阑干漫抚。叹断魂、心事谁语。斜阳外、远山数点，目极水天暮。看取。鬓毛堆素。任冉冉、流光暗度。相将寄愁何处。枕上关山，画里烟树。柳风吹几缕。想折处、残枝倦舞。归鸿尽、一丸冷月，独自照羁旅。
霜天晓角
作者：吴翌凤
朝代：清
体裁：词

酒病花颠。更春愁可怜。难遣寂寥情绪，思旧事、展云笺。峭寒生翠帘。吴绵衣袂添。依约去年花月，风似剪、月如弦。
青房并蒂莲·枯荷
作者：吴翌凤
朝代：清
体裁：词

倦凝眸。早楚天秋老，湘渚莲收。绿减红稀，冷落旧芳洲。离披不罩鸳鸯影，伴寒芦、瑟瑟鸣秋。更那堪、水槛宵凉，雨声滴碎梦魂柔。当时碧筒劝酒，有水佩风裳，挽住兰舟。缥缈淩波，甚处漫忆前游。空令野塘夜月，尚留照、两两旧沙鸥。盼折处风欹，采菱歌歇水悠悠。
青玉案
作者：吴翌凤
朝代：清
体裁：词

西风只搅梧桐叶。听窗外，声萧屑。待把青尊情脉脉。孤灯欲灺，红潮微退，梦绕屏山碧。风流顿使成轻别。一寸柔肠万千结。短发休添今夜白。一天清露，半规凉月，付与秋虫咽。
高阳台
作者：吴翌凤
朝代：清
体裁：词

帽影欹花，鞭丝拂柳，离怀况是残春。燕子人家，斜阳却照闲门。茸茸乱草和烟碧，浸凉波、一片愁痕。又黄昏。画角春城，吹冷香尘。凭君莫上长桥望，有湖光恋影，冷翠留人。弹指东风，十年寥落吟魂。暮潮一舸西泠路，听箫声、吹入寒云。客愁新。数点残红，飘落金尊。
鬓云松令
作者：吴翌凤
朝代：清
体裁：词

酒沾唇，香染袖。竹槛灯窗，人定黄昏后。点滴铜壶催玉漏。才得相逢，只是相离又。锦葳蕤，红豆蔻。一寸柔肠，付与风前柳。冷月照人还似旧。人便多愁，月更知愁否。
鬲溪梅令·江行遣兴
作者：吴翌凤
朝代：清
体裁：词

白沙江上海云东。有秋风。一带高楼都在、雁声中。浦桥闻夜钟。青灯别舫语惺忪。怅孤踪。旧梦天涯何处、觅芳丛。水长山又重。
鹊桥仙
作者：吴翌凤
朝代：清
体裁：词

锦笺书怨，瑶琴停轸。愁绪暗催双鬓。家山万叠楚云东，空盼断、江南芳讯。饧箫声歇，酒旗风紧。屈指春期将尽。连天芳草已销魂。又何况、落红成阵。
鹧鸪天
作者：吴翌凤
朝代：清
体裁：词

珠络销香钿退金。无人池馆昼愔愔。桥边新涨三篙暧，门外飞花一尺深。空怅望，几沉吟。十年春事十年心。梦馀斜月灯前雨，才著思量便不禁。
齐天乐·蝉
作者：吴翌凤
朝代：清
体裁：词

午堂正续槐根梦，数声又闻高树。扇却蒲葵，果浮瓜李，一片绿阴帘户。弦桐七柱。剩袅袅馀音，和他丝缕。尚曳残声，遥柯递响咽偏住。莫话齐宫旧恨，故乡深不见，同抱悲楚。衰柳旗亭，夕阳水步，都是惯曾听处。餐来风露。甚委蜕馀形，不教仙去。唤起秋风，鬓霜添几许。
秦塘晚照
作者：吴耕
朝代：清
体裁：五言律诗

昔王游幸处，道路尚留名。落日孤城冷，晴湖一带明。英雄常代谢，云树独凄清。隔岸闻渔唱，行人无限情。
湖北谒沈徵君
作者：吴肃公
朝代：清
体裁：五言律诗

撰杖水云宽，麻姑接槛看。问奇他客酒，脱粟野人餐。雨过邻舂寂，潮回夜雨寒。草堂无长物，书卷得平安。
雨中同申笏山寓直西苑
作者：吴肇元
朝代：清

宫观郁相望，霏微花气香。风生高柳外，秋起暮云傍。岚翠冲帘湿，蝉声带雨凉。共来搔短鬓，应已愧长杨。
挽曾国荃联
作者：吴育仁
朝代：清
体裁：联

科第勋猷，炳若日星，家世辉煌传海内；将才吏治，卓然柱石，声威感仰遍江南。
挽曾纪泽联
作者：吴育仁
朝代：清
体裁：联

高爵群钦，洵建树非常，伟矣中兴柱石；外洋奉使，仰声威久振，卓然千古勋臣。
江城子·新月怀王瑞卿夫人
作者：吴胐
朝代：清
体裁：词

谁将宫镜半边开。照秦台。别蓬莱。莫是晶帘，低控碧瑶阶。怅望羽衣青阙迥，仙佩杳，令人猜。灵丸未就玉初栽。挂寒梅。落金杯。此夜悲笳，曲里上龙堆。蟋蟀堂前愁不满，还怕见，泪盈腮。
满江红·夏日
作者：吴胐
朝代：清
体裁：词

雨抹荷池，添艳了、闹红稠绿。更带著、牵鱼藻鉴，浮波凫玉。榴火辞枝焚碧藓，蝉声送远翻新曲。向幽轩、一枕梦惊回，风敲竹。丝雨霁，轻凉足。残照短，纤红续。渐云遮津口，烟黏山麓。凉月照人心似水，此身拟向清虚蹴。记广寒、庭畔素衣中，曾相熟。
虞美人·答弟
作者：吴胐
朝代：清
体裁：词

读词满箧清新妙。湖海堪同调。琅玕千亩数声风。无限凄其生趣在其中。轻霞老树长天碧。小鸟栖秋色。高楼笛响动讴吟。争似松台月夕一登临。
西江月·咏雪
作者：吴胐
朝代：清
体裁：词

密霰乱飞窗隙，彤云寒勒梅梢。恍疑天阙漏琼瑶。一望青山白了。压竹栖乌不定，打松舞鹤分飘。有人乘兴泛兰桡。载酒拥炉歌浩。
西江月·春游同莫慧如
作者：吴胐
朝代：清
体裁：词

匝路萋萋芳草，重过曲曲溪桥。倚楼儿女黛眉娇。目送锦江征棹。金屋烟柳深锁，玉人何处吹箫。几行归雁入云霄。啼彻一痕残照。
踏莎行·夏闺和薄西真
作者：吴胐
朝代：清
体裁：词

烈日当空，熏风微送。閒庭萱草栖金凤。两三娇女荡轻舟，采菱齐唱红衣弄。柳外婆娑，天边■蝀。栏杆曲曲莓苔重。倦欹冰簟到华胥，萧萧竹韵惊幽梦。
送唐闇思先生
作者：吴自求
朝代：清
体裁：七言绝句

朔风吹雪上征裾，去国投荒万里馀。候雁已南君更北，不知何处寄乡书。
游水目山
作者：吴自肃
朝代：清
体裁：五言律诗

名山劳梦寐，纡径此来游。远指层崖树，斜盘断壑流。到门诸籁发，入座一龛幽。不用深相款，尘踪自许留。
苴力铺
作者：吴自肃
朝代：清
体裁：古风

苍山一片石，遥思达帝乡。道远终难致，弃之委路旁。异物诚堪贵，民劳实可伤。今看石已碎，相对意彷徨。
青华洞歌
作者：吴自肃
朝代：清
体裁：古风

驱车驱车洱海旁，盈盈一水烟微茫。嵯峨绀殿朝朝阳，登楼遥望山苍苍。侧闻古洞攲云房，蹑屐从之心徜徉。古色斑剥飞青黄，入门骨冷神清凉。后先然炬纷成行，惊魂骇目呼娲皇。五丁巨灵开洪荒，能为造化呈文章。上真群圣来仙幢，错落车马闻腾骧。狮蹲虎踞形飞扬，向人作势爪牙张。美人隐隐芙蓉妆，珊瑚丛架围仙床。氤氲石髓沾衣裳，镗鎝互响声铿锵。前人留句争辉煌，谁堪独步誇词场。我来四顾生徬徨，吁嗟人世多面墙。
剪淞阁联
作者：吴芝瑛
朝代：清
体裁：联

丹霞夹明月；惊风涌飞流。
南园联
作者：吴芝瑛
朝代：清
体裁：联

从容养余日；慷慨怀古人。
南园联
作者：吴芝瑛
朝代：清
体裁：联

屋小疏茅覆；门深乱柳遮。
孤山巢居阁联
作者：吴芝瑛
朝代：清
体裁：联

斯人亦云逝；寒梅徒自荣。
小万柳堂剪淞阁联
作者：吴芝瑛
朝代：清
体裁：联

无以慰延伫；聊可莹心神。
小万柳堂夕照亭联
作者：吴芝瑛
朝代：清
体裁：联

得大安稳绝于人境；离一切相情均天伦。
小万柳堂夕照亭联
作者：吴芝瑛
朝代：清
体裁：联

得未曾有；从无始来。
小万柳堂联
作者：吴芝瑛
朝代：清
体裁：联

佳人眇天末；凉风起坐隅。
小万柳堂联
作者：吴芝瑛
朝代：清
体裁：联

得大安稳，绝于人境；离一切相，精均天伦。
小万柳堂联
作者：吴芝瑛
朝代：清
体裁：联

轩盖照墟落；庐园当岩栖。
小万柳堂联
作者：吴芝瑛
朝代：清
体裁：联

远瞩林园，胜妙殊绝；越诸尘累，身心了然。
小万柳堂西楼联
作者：吴芝瑛
朝代：清
体裁：联

野老时一望；游子澹忘归。
帆影楼联
作者：吴芝瑛
朝代：清
体裁：联

流云蔼青阙；金壶启夕沦。
帆影楼联
作者：吴芝瑛
朝代：清
体裁：联

离英满芳甸；叠鼓送华辀。
悲秋阁联
作者：吴芝瑛
朝代：清
体裁：联

澄霁敛氛，为明月故；悲泪顶礼，发海潮音。
挽陈其美联
作者：吴芝瑛
朝代：清
体裁：联

肝胆照人，铁血金钱收壮士；牺牲报国，青天白日惨灵旗。
西楼联
作者：吴芝瑛
朝代：清
体裁：联

凉叶照沙屿；流飙激棂轩。
西楼联
作者：吴芝瑛
朝代：清
体裁：联

精光不乱，八月露水；真际所诣，一闻钟声。
西楼联
作者：吴芝瑛
朝代：清
体裁：联

野老时一望；游子淡忘归。
赠吕公望联
作者：吴芝瑛
朝代：清
体裁：联

新堤旧井各无恙；引杯看剑坐生风。
赠天香阁主人曹昭联
作者：吴芝瑛
朝代：清
体裁：联

引诸沉冥，出于苦海；皆得圆满，无上菩提。
集字联
作者：吴芝瑛
朝代：清
体裁：联

令誉流京夏；清风震海疆。
集字联
作者：吴芝瑛
朝代：清
体裁：联

垂杨接陌何深邃；长松抽干大幽奇。
集字联
作者：吴芝瑛
朝代：清
体裁：联

山云偃深树；潭月明崇轩。
集字联
作者：吴芝瑛
朝代：清
体裁：联

峻猷美奕世；良爵美清时。
集字联
作者：吴芝瑛
朝代：清
体裁：联

洞云秘幽石；松月明层穹。
集字联
作者：吴芝瑛
朝代：清
体裁：联

海隅膏夏泽；云物盛春阳。
集字联
作者：吴芝瑛
朝代：清
体裁：联

潭月美清赏；山云富爱情。
集字联
作者：吴芝瑛
朝代：清
体裁：联

灵飙响遐海；瑶月明前山。
集字联
作者：吴芝瑛
朝代：清
体裁：联

烟霞构妙致；风月美清时。
集字联
作者：吴芝瑛
朝代：清
体裁：联

然诺信殊俗；忠勤流荣光。
集字联
作者：吴芝瑛
朝代：清
体裁：联

至人何高致；始祖流清风。
集字联
作者：吴芝瑛
朝代：清
体裁：联

辽乡赞仁泽；海国宣华风。
集字联
作者：吴芝瑛
朝代：清
体裁：联

长风发殊响；孤月垂深辉。
佛山盘古庙头门联
作者：吴花溪
朝代：清
体裁：联

人正胚胎，是万古鼻祖；天方开辟，为三才首君。
丁香结·为未婚顾烈女作
作者：吴芳
朝代：清

兰拂清芳，菊垂素影，那容蝶蜂轻逗。待妆台攀折。绣帘永伴，任凄清相守。不堪人去也，花容杳、镜鸾虚负。含芳敛艳，更教甚日，重撚玉手。难又。看袅袅娇枝，休拟彩丝牵袖。柳絮沾风，墙花笑路，从教甘受。谁识香心有主，怎许怜清瘦。拚宵来憔悴，敢惜尘埋罂缶。
阮郎归·寄远
作者：吴芳
朝代：清

东风吹就雨廉纤。慵将针线拈。暗愁多半上眉尖。残灯和泪添。罗帐冷，髻鬟偏。无言且独眠。欲凭清梦到君边，谁知梦也悭。
逆旅题壁
作者：吴芳华
朝代：清

胭粉香残可胜愁，淡黄衫子谢风流。但期死看江南月，不愿生归塞北秋。掩袂自怜鸳梦冷，登鞍谁惜楚腰柔。曹公纵有千金志，红叶何年出御沟。
阮郎归
作者：吴芳华
朝代：清

钱塘门外是西湖。峰峦天下无。断桥一望水平铺。楼台入画图。歌金缕，醉提壶。花鸟破功夫。兰桡日日泛清波，载归明月多。
和霁芸二弟新秋感怀之作
作者：吴芳培
朝代：清

曲肱欹卧小园东，宝鸭香残午篆空。热不因人荷上露，惠而好我竹间风。睡魔每到愁城伏，诗将全凭酒地雄。尽日扪心思往事，寒镫夜雨与谁同。
岳庙联
作者：吴芳培
朝代：清
体裁：联

千秋冤狱莫须有；百战忠魂归去来。
散策
作者：吴芳培
朝代：清

独坐苦无聊，散策城南寺。恰近日中期，乡里趁墟至。寄卖两庑下，摆列书画肆。偶然一触目，恶札墨猪字。破烂小说本，唾余人所弃。诗文新剞劂，锦函藏箧笥。检阅一二卷，令人昏欲睡。有客喧呼来，云是迎官吏。风尘眯我眼，急欲出寺避。出寺逢丈人，衣冠与俗异。邀我欲同行，情款颇真挚。无奈一启口，便足败人意。强作尔馨语，喳唅不见愧。豪门及显达，丁宁问再四。我笑不欲答，揖别如展翅。墙阴见牸牛，饱食眼贴地。相对惟牛好，不问人间事。
登齐云山顶
作者：吴芳培
朝代：清

四顾无高阜，群峰此独尊。泉声雷万壑，云气海千村。路转蜂腰细，崖空虎迹存。何年方外客，化石立山门。
舟中望九华山
作者：吴芳培
朝代：清

五月买舟浔阳道，水色天光入怀抱。仰面贪看两岸山，连崖不断苍翠好。抢风直下皖城东，江边烟雾清若空。瞥见天工刻削青芙蓉，使我一朝豁然明双瞳。雕镂嵌空花萼秀，玉树交拂云霞红。巑岏迥出众峰表，冈阜那敢与争雄。譬如畸人逸士昂然立，衣冠须发不与寻常同。昔时太白欣见此，名以九华易九子。梦得平生叹奇绝，不让太华及女几。我亦见之发狂叫，急欲扶筇蹑云峤。峭帆风紧不可留，末由登陟逞闲眺。迄今默坐忆山容，独觉玲珑呈万窍。
金陵道中
作者：吴芳培
朝代：清

岸边山色绿嵯峨，旋放轻舟入汊河。郡郭尚遥先见塔，江流已远欲无波。避人沙鸟惊飞去，招客湖菱唤卖多。隔浦寒芦孤月上，清宵伏枕听渔歌。
鸡鸣寺望后湖
作者：吴芳培
朝代：清

寺在鸡笼最上头，后湖千顷望中收。绿萝丛里曾书库，白藕香中只钓舟。北极浮云孤阁迥，西风残照六朝秋。一声玉笛红牙拍，肠断秦淮旧酒楼。
吊邑殉难诸人
作者：吴芳权
朝代：清

连州列郡尽离披，独有弹丸誓不移。谁肯土崩图苟免，犹能巷斗力相持。千人毅魄凭天堑，万众雄心限地维。闻说中秋临死夕，琵琶箫鼓闹城陴。
祝古槐兄八十
作者：吴芳权
朝代：清

渭水滩头一钓翁，理丝不问世穷通。芦花掩映三洲棹，竹叶萧疏半亩宫。客至不修花卉节，筵开自率素家风。由来天爵人人贵，何必从王勒鼎功。
追悼庄烈帝
作者：吴芳权
朝代：清

先王俭德从来少，声色何曾进御前。饥馑荐臻兵更逼，恬嬉沿误鼎随迁。忧民实下千行泪，传警常惊一夜眠。遥望园陵风雨夕，六龙肃肃尚行天。
周凉武、克力两公招饮承恩堂同赋
作者：吴芳标
朝代：清
体裁：七言律诗

江寒山墅暮阴阴，一夕乾坤此共吟。酒湿裙衫银盏乱，帘垂灯火柳堂深。梅花白借三年鬓，春雨愁浇半夜心。自是诗成前辈好，后生真觉愧清音。
送爱吾周先生赴馆泾里
作者：吴芳楫
朝代：清
体裁：七言律诗

南塘春涨一篙轻，匣剑囊琴趁晓行。遁迹肯同秦二士，授经还似汉诸生。青山对酒梅花发，绛帐论文镜月清。此去陶城多俊杰，熊熊头角熟先鸣。
临江仙 变调，送何撷云女史北上 见孙兆溎《花笺录》
作者：吴芳珍
朝代：清

只恨订交晚。蕙兰气质，鸾凤神情。更堪羡、名姝国士相并。心钦。是前缘定，苔岑合，第一知音。贻新句，愧玉温花馥，褒锡平生。销魂。分离太易，骊唱愁听声声。况秾花如寝，春水方盈。丁宁。记同心约，鳞鸿便，问讯须频。江南好，正绮窗梅放，偕我思君。
挽曾国荃联
作者：吴芳藻
朝代：清
体裁：联

中兴佐命綦难，忆棠棣指挥南下，再造河山，血战早能酬圣眷；继起人才不易，哭竹林先后西归，纵观宇宙，涕零非为感公恩。
到家
作者：吴苑
朝代：清

巷竹猗猗垂，山桂亭亭覆。入门拜慈亲，白发颜微瘦。薄宦十馀年，欢爱类稚幼。款款问中朝，不私及堂构。娇儿发垂额，及归尽婚媾。䦱为孙暗窥，兹客曾未觏。忆昔少年时，老屋埙篪奏。树下共嬉游，史先弟随后。树今已成围，山石还如旧。拟采南陔兰，相偕饰容臭。匪敢赋《闲居》，献母南山寿。
峨眉山月歌送许时庵使蜀
作者：吴苑
朝代：清

我闻峨眉山，插天青嶙峋。上有太古雪未化，不知天地冬与春。高悬更有秋空月，雪上清辉尤皎洁。光耀磊落之奇人，西汉马卿宋轼辙。况君秋水点双瞳，九天衔命下蚕丛。清无遗照同山月，毕献珠光锦水中。
望后海诸峰
作者：吴苑
朝代：清

寻山兴难已，理策出烟寺。晴岚漾朝光，薄雾散空吹。荒途没人径，一石一天地。环海千万峰，劫初和儿戏。盼左兴难尽，睐右赏不置。坠岸千仞青，嵌空一天翠。平生见名山，履险身忘悸。独此奇无穷，瞠目不敢视。
自观音岩过老人峰至天门
作者：吴苑
朝代：清

奇峰渐延瞩，策杖穷登顿。独怪夏已深，亭午露犹泫。悬崖若广厦，少憩慰劳倦。情为艰险移，目因应接眩。琪花不知名，古苔讵忍践。高磴穿林顶，坠石横涧面。移徙雷雨夕，云有蛟龙战。再上老人峰，伛偻青松畔。独居宾师位，不与群峰乱。豁然天门开，云端双阙见。阊阖通呼吸，象纬可攀援。衣裾尽飘扬，御风泠然善。何必生羽翰，始遂游仙愿。
赠韩慕庐阁学
作者：吴苑
朝代：清

吾闻丹山凤，羽翼何披离。朝翔桐柏云，暮宿昆仑陲。思之不可见，绝世令人疑。一来阿阁游，始识光艳奇。昌符应世瑞，丽彩扬英蕤。众鸟不敢窥，当其回翔时。适来非偶然，日月增光仪。齐梁诡矜艳，纤细争雕锼。燕许号大文，亦仅沿其流。韩愈起八代，排奡空侪俦。赤手拔鲸牙，鞭笞蛟与虬。迢迢九百年，榛莽仍翳幽。咬哇与萧摋，大雅方独忧。先生嗣家学，缵述遥相求。炯如揭日月，其辉瞩九州。众星始知归，斗极悬高秋。苍生望已久，先生方盛年。文章与道俱，此语宁不然。从来欧曾才，实行皆大贤。其文资黼黻，典诰世所传。道行藉康济，遂以铭旂旃。苑也托后进，馆阁幸周旋。藉湜走且僵，敢比秦黄肩。牵牛织七襄，云锦星弧悬。金石长不磨，千载畴能谖。
赠韩慕庐阁学·其一
作者：吴苑
朝代：清

吾闻丹山凤，羽翼何披离。朝翔桐柏云，暮宿昆仑陲。思之不可见，绝世令人疑。一来阿阁游，始识光艳奇。昌符应世瑞，丽彩扬英蕤。众鸟不敢窥，当其回翔时。适来非偶然，日月增光仪。
赠韩慕庐阁学·其三
作者：吴苑
朝代：清

苍生望已久，先生方盛年。文章与道俱，此语宁不然。从来欧曾才，实行皆大贤。其文资黼黻，典诰世所传。道行藉康济，遂以铭旂旃。苑也托后进，馆阁幸周旋。藉湜走且僵，敢比秦黄肩。牵牛织七襄，云锦星弧悬。金石长不磨，千载畴能谖。
赠韩慕庐阁学·其二
作者：吴苑
朝代：清

齐梁诡矜艳，纤细争雕锼。燕许号大文，亦仅沿其流。韩愈起八代，排奡空侪俦。赤手拔鲸牙，鞭笞蛟与虬。迢迢九百年，榛莽仍翳幽。咬哇与萧摋，大雅方独忧。先生嗣家学，缵述遥相求。炯如揭日月，其辉瞩九州。众星始知归，斗极悬高秋。
新磨古镜
作者：吴若华
朝代：清

古镜朦胧减旧清，一朝磨洗倍晶莹。云开夜月秋毫见，雨过菱花色相明。阅世兴亡疑有眼，辨人好丑总无声。玉台妆罢时时拂，莫使浮尘又暗生。
留别淮阴道署
作者：吴若华
朝代：清

三载依依玉镜前，旧梳妆处最相怜。不知今后红窗里，又是何人点翠钿？
秋风
作者：吴若华
朝代：清

满耳萧骚梦不成，残云凉月夜凄清。等闲吹落长林叶，杂入千家捣练声。
佩秋阁同诸姊夜坐赋赠归庐江氏仲姊
作者：吴茝
朝代：清

频年踪迹感难知，残竹哀丝又一时。斜月帘钩风弄影，小窗镫火夜填词。兵戈聚首良非易，涕泪馀生最可悲。太息蘋蘩劳悴甚，为君重赋《硕人》诗。
初入郡城
作者：吴茝
朝代：清

西风吹木叶，放溜出空山。作客能无悔，浮家独后还。芜城遍衰草，战血尚馀斑。辛苦乡关路，因之涕泪潸。
台城路·红叶
作者：吴茝
朝代：清

枫林坐晚霜痕染，嫣然酒颜新醉。驿路魂销，吴江梦冷，都是者般风味。诗情漫拟。似付与寒姿，冶春争丽。半壁残山，断霞横抹夕阳外。长亭多少送客，数程如画本，鞭影遥指。艳却非花，鲜宜著雨，搅作离人红泪。休随逝水。便吹去闲阶，海棠秋比。乐府吟来，恐馀愁未洗。
台城路·闲庭寂寂，春光暮矣，旧恨新愁殊不禁，枨触于怀也
作者：吴茝
朝代：清

飞花竟逐春光去，年华暗惊催箭。梦断难连，酒残易醒，怅触离宫荒苑。天涯路远。纵消息青鸾，好春愁晚。数遍阑干，回肠一曲一回断。依依多少旧恨，尽鹃声啼老，难诉幽怨。心字成灰，眉山更锁，怎说愁痕能剪。湘帘漫卷。任蕉绿樱红，几番更换。罢抚瑶琴，又回廊绕遍。
夏日杂兴
作者：吴茝
朝代：清

荷叶何田田，白蘋更冉冉。诗人义同采，托兴初不辨。讵知其本殊，出处亦相反。荷叶自有根，蘋乃随波转。飘泊既靡定，流荡复忘返。所以臭味殊，割席有华管。猛雨过恶木，森森有馀阴。憔悴所不息，亮哉志士心。天道自迍邅，矧兹白日骎。登高一以眺，浮云蔽遥岑。猗嗟心怫郁，写我刺促吟。刺促歌终竭，向风聊开襟。
夏日杂兴·其一
作者：吴茝
朝代：清

荷叶何田田，白蘋更冉冉。诗人义同采，托兴初不辨。讵知其本殊，出处亦相反。荷叶自有根，蘋乃随波转。飘泊既靡定，流荡复忘返。所以臭味殊，割席有华管。
夏日杂兴·其二
作者：吴茝
朝代：清

猛雨过恶木，森森有馀阴。憔悴所不息，亮哉志士心。天道自迍邅，矧兹白日骎。登高一以眺，浮云蔽遥岑。猗嗟心怫郁，写我刺促吟。刺促歌终竭，向风聊开襟。
寄怀湘雯申江·其一
作者：吴茝
朝代：清

乍别梅花阁，长吟折柳条。衰时多梗道，客思逼中宵。芦荻秋翻雪，鱼龙夜吼潮。有怀吟絮侣，星旦赋招摇。
寄怀湘雯申江·其二
作者：吴茝
朝代：清

谁怨平羌笛，嗟余行役休。木棉搴北渚，金雁度南楼。戍鼓催残梦，孤镫暗早秋。故人愁不见，烟水满汀洲。罢著《閒居赋》，同怀蹈海心。遥怜东阁夕，细谱《水龙吟》。良觌兵戈阻，馀生涕泪深。刺船人已老，祇自鼓瑶琴。吴头通楚尾，一水急波澜。海气冥冥雨，江潮漠漠寒。瑶华双鲤札，乡梦五湖竿。吾辈真如寄，敢辞《行路难》。
尾犯·江乡无聊，买鲈作鲙，颇动归思，乃谱此解
作者：吴茝
朝代：清

西风弄暝。又思引横塘，早催霜信。白波徐动，鲜鳞跳网，渡头人等。故乡小别，羲住季鹰归艇。趁携筐、买向江边，日斜红树风定。食谱而今须订。比彫胡味较胜。正雪松酥腻，细斫并刀，玉花低映。奈莼丝秋老，只悄和、蜀姜风韵。尽一箸、解得清馋，酒边滋味重省。
归次沙头宿龚氏草堂夜雪怀臞仙
作者：吴茝
朝代：清

消息江湖断，天涯怅盍簪。琴书高阁迥，风雪夜堂深。蜡泪铜盘腻，苔纹石齿侵。谁怜倦游客，醉墨此题襟。
忆旧游·舟次吴淞，水天云漠，雪意满林，扣舷度此，旅怀黯然
作者：吴茝
朝代：清

认湖云冻雨，浦水搏冰，春意萧闲。一抹疏林远，趁寒潮夜发，又度重关。江梅几树纷照，诗思不禁寒。尽古柳鸦翻，平沙雁划，怅望山川。堪怜。念故国，只今宵酒醒，梦冷刀环。待谱湘娥怨，奈刺船人杳，易折冰弦。懊侬小海低按，谁共扣吴舷。恁寂寞蓬窗，清樽款曲行路难。
明锦衣卫牙牌
作者：吴茝
朝代：清

东林下狱钩党死，宫门铁牌卧不起。城狐社鼠肆炎威，海水波澜从此始。方寸之牌铸错成，匹如挥掷银铛声。客魏荫子赐铁券，岂知有齿终焚身。牌出东司百有七，比似朱仙下更疾。矫旨不闻诏延尉，但见缇骑纷四出。当年毒焰凌衣冠，有若处置腰间悬。杨左君子一网尽，厂臣威柄生戈鋋。吁嗟乎！虎豹狺狺九关闭，天子无愁阶之厉。可怜宫殿已含秋，鹿角银牌荒草坠。此牌弃置三百年，圭棱历劫磨方圆。微物偶传果何有，土花斑驳犹腥膻。思宗未造振乾断，诛及无须嗟已晚。史家捉尘说兴亡，风雨孝陵耕玉碗。
晓发梅塘寄怀家姊
作者：吴茝
朝代：清

紞如津鼓歇，舣舟泊村岸。野犬声渐微，荒鸡夜过半。霜华压篷背，冷露汀草漫。居人方梦酣，行子已戒旦。晓风袱被寒，戢戢听解缆。其时月未堕，斗柄光犹烂。菰芦响萧瑟，秋虫续发断。时危互戒惧，夷险路难判。篙师贪程发，吾心忧丧乱。扬舲过浦溆，渐见东方灿。晨光暧熹微，晞发宿雾散。谁念去乡国，吁嗟违亲串。眷言同怀人，云中君不见。
暗香·咏梅
作者：吴茝
朝代：清

空山雪满，又携筇吟绕，疏烟笼岸。不似梨花，几度东风怕吹散。环佩湘妃迹杳，思洛浦、梦魂飞见。倩醉墨、写影生绡，篱落水清浅。殊羡。渐春转。试翠禽一声，酒醒人远。残冰流涧。一种诗情苦清怨。寂寂巡檐索笑，怎未许、小红轻换。只夜静、听鹤唳，一声天半。
杂诗
作者：吴茝
朝代：清

秋风从西来，吹我庭中树。岂无煇煌姿，零落已非故。昔年花满枝，春日迎和煦。蕣华易朝夕，倏忽变秋暮。如何繁华子，同此委霜露。招摇犹在北，明河影西沈。徬徨下前除，清风吹衣襟。露蛩栖衰草，华月明高林。流光入虚室，照我素弦琴。《大雅》不可作，抗节自哀吟。木落波始寒，云山互重掩。黄叶满村居，归鸦没残点。平野迥寒芜，寥寥秋怀澹。闭关穷林中，荦确畏径险。贤达与憃愚，何者且知勉。盛年各有待，努力贵自勉。
杂诗·其一
作者：吴茝
朝代：清

秋风从西来，吹我庭中树。岂无煇煌姿，零落已非故。昔年花满枝，春日迎和煦。蕣华易朝夕，倏忽变秋暮。如何繁华子，同此委霜露。
杂诗·其三
作者：吴茝
朝代：清

木落波始寒，云山互重掩。黄叶满村居，归鸦没残点。平野迥寒芜，寥寥秋怀澹。闭关穷林中，荦确畏径险。贤达与憃愚，何者且知勉。盛年各有待，努力贵自勉。
杂诗·其二
作者：吴茝
朝代：清

招摇犹在北，明河影西沈。徬徨下前除，清风吹衣襟。露蛩栖衰草，华月明高林。流光入虚室，照我素弦琴。《大雅》不可作，抗节自哀吟。
梅里卜居
作者：吴茝
朝代：清

海虞旧灵薮，劫后长蒿莱。焦土馀生藉，官仪旧制回。潮平沙港没，风细塔铃哀。虎口从今脱，旅怀得好开。
满江红·听雨
作者：吴茝
朝代：清

已黑疏窗，听不了、雨声萧瑟。似诉到、别离儿女，临歧呜咽。点滴不堪和雁下，凄清如向吟蛩说。把银釭、剔尽不成眠，明还灭。云黯黯，笼纤月。风细细，透重幕。正漏壶欲断，檐牙犹滴。似我频挥斑竹泪，怜他碎尽枯荷叶。尽黄昏、凄绝九回肠，愁重叠。
琐窗寒·题夏令仪墨竹扇
作者：吴茝
朝代：清

露浥风清，猗猗万个，澹摇空翠。腕底萧疏，都是吴江秋意。记横窗、夜月朦胧，碧纱筛影重重碎。更孤灯听雨，暗销魂者，籁声徐起。增媚。三分水。便醉墨欹斜，尽医俗味。弹琴坐啸，想见幽闺诗思。衬嶙峋、白石苍苔，旧愁细写云烟里。怪无端、箧笥抛残，不减湘妃泪。
琴川寓馆同兰生夜话赋赠三十二韵时余将之娄江
作者：吴茝
朝代：清

人生悭遇合，踪迹尤难明。寓目瀛海内，怀抱端忧生。行止矧无常，岁月坐峥嵘。年来苦充斥，转侧嗟经营。开窟愧狡兔，琐尾随流氓。三月赁君庑，幽忧甘藿羹。小窗共镫火，月落参斗横。是时秋气深，萧槭枯桑鸣。寒蛩绕四壁，明河耿西征。稍闻刁斗劲，愁逐车轮萦。蒹葭秋水阔，飞鸿堕哀声。输君鹿门隐，力作研田耕。词夺贾岛瘦，神似卫玠清。珠玉一咳吐，恍聆九凤笙。临池无暇晷，墨水生光精。纵笔逞姿媚，运腕烟云崩。剡藤茧纸厚，兽骇而蛇惊。君言有女弟，霜姿如琼莹。荒园伤漆室，别鹄悲陶婴。闭门甘澹泊，抱木慕女贞。雏凤喜颖慧，神情似舅甥。零丁日坎坷，造物洵忌盈。兹言足叹息，抱命莫与争。即今干戈际，无处堪避兵。此方濒海壖，劫后扫榛荆。羽书日夕下，江上愁孤城。楼船近驻节，横海剪鲵鲸。沧桑幻乡国，方寸如悬旌。因君慷慨志，感我艰难情。琼瑶辄相报，意气贵相倾。良会不可常，美酒贻双罂。何当图雅集，一举二妙并。
留春令·水仙
作者：吴茝
朝代：清

韭叶纷披，兰芽掩映，岁华如许。月淡银屏，云寒蕊阙，怎见愁烟雨。蓦睹琼姿浑不语。疑似黄冠侣。刺船人杳，词仙梦远，拼作清商谱。
疏影·前题
作者：吴茝
朝代：清

茶烟飏碧。有疏花数点，寒照山色。寄迹瑶京，濯魄冰壶，问是几生修得。溶溶淡月江村路，却又讶、晓霜轻抹。记依稀、乍睹琼姿，拟向广寒宫阙。不断清愁缕缕，梦魂恋纸帐，灯影明灭。浅隔晶帘，冷拂铢衣，恍对谢庭香雪。素娥不惯人间住，合伴我、绿窗幽寂。恁无端、吹下罡风，领袖一春标格。
秋窗夜课风雨鸣檐百端交集凄然成咏
作者：吴茝
朝代：清

竟夕吟未已，翛然对短檠。无家成濩落，有梦未分明。秋老江湖色，风高鼙鼓声。残篇空自检，幽恨总难平。读罢《江南赋》，伤心泪不乾。孤踪愁蟨负，三徙困鹏抟。雨暗蛩音细，宵分客梦残。独怜身世浅，零露未成餐。西风动禾黍，败叶堕梧楸。空寄蜉蝣世，难寻麟凤洲。烦忧伤拥树，多难怕登楼。怅恍重泉杳，孤魂何处求。回首殊风景，惊心感奈何。关山驰羽檄，荆棘没铜驼。变徵吴歈促，幽忧杞国多。寒窗镫欲烬，诗思尽蹉跎。
秋窗夜课风雨鸣檐百端交集凄然成咏·其一
作者：吴茝
朝代：清

竟夕吟未已，翛然对短檠。无家成濩落，有梦未分明。秋老江湖色，风高鼙鼓声。残篇空自检，幽恨总难平。
秋窗夜课风雨鸣檐百端交集凄然成咏·其三
作者：吴茝
朝代：清

西风动禾黍，败叶堕梧楸。空寄蜉蝣世，难寻麟凤洲。烦忧伤拥树，多难怕登楼。怅恍重泉杳，孤魂何处求。
秋窗夜课风雨鸣檐百端交集凄然成咏·其二
作者：吴茝
朝代：清

读罢《江南赋》，伤心泪不乾。孤踪愁蟨负，三徙困鹏抟。雨暗蛩音细，宵分客梦残。独怜身世浅，零露未成餐。
秋窗夜课风雨鸣檐百端交集凄然成咏·其四
作者：吴茝
朝代：清

回首殊风景，惊心感奈何。关山驰羽檄，荆棘没铜驼。变徵吴歈促，幽忧杞国多。寒窗镫欲烬，诗思尽蹉跎。
积雨连旬秋意萧然握管书此
作者：吴茝
朝代：清

官柳河桥烟雨深，刁骚愁绪几消沈。《怀沙》空堕灵均泪，失路重悲广武吟。遥夜魂归风铎语，虚廊人去石苔侵。残山枨触馀生恨，落叶疏林黯暮阴。
红情·红梅。用玉田韵
作者：吴茝
朝代：清

无多春色，讶玉颜笑浅，暗窥篱密。换了霓裳，不似罗浮旧相识。薄醉朦胧未醒，疑夜雨、小楼遥忆。算九九、匀遍胭脂，和露晓妆湿。欹立。帽檐侧。似九英映人，趁迎朝日。炼砂剩液。寒鹤低头啄苔碧。应忆洗多渐减，仍冷抱、冰魂如昔。甚出塞、声断续，坐闻怨笛。
绿意·绿梅。用玉田韵
作者：吴茝
朝代：清

玉苔比洁。正净无可唾，纤尘俱绝。渡了烟江，涤向冰壶，不与春心争热。幽姿别染眉螺浅，好画取、雪蕉同说。峭一枝、占断东风，细字陇头书叠。犹忆江南讯早，嫩寒倚翠竹，衫袖轻摺。梦冷扬州，吟绕西湖，怎见小窗飞雪。苍苔幺凤迷无影，算一种、暗香堪折。待晚来、木末遥窥，犹似旧时明月。
舟次白泖塘遇雪至梅里闻省城克捷时癸亥冬十月廿五日也
作者：吴茝
朝代：清

白泖扬帆驶急流，荻花枫叶渺沧洲。江潮夜走重关怒，吴榜朝喧估客愁。落日冻云迷泽国，朔风吹雪上征裘。羽书一月传三捷，喜说将军入蔡州。
菩萨蛮·松风
作者：吴茝
朝代：清

林间谡谡无人觉。山深一径松花落。相对谱瑶琴。泠然太古音。翠涛空际卷。静昼浓阴转。仿佛傍棋枰。石床堕子声。
菩萨蛮·桐月
作者：吴茝
朝代：清

一钩新月凉如许。娟娟飞上梧桐树。客思怕惊秋。箫声何处楼。筛风浑不定。络纬鸣金井。和露凭阑干。夜深么凤寒。
菩萨蛮·茶烟
作者：吴茝
朝代：清

氤氲小院茶香细。渐萦古篆疏帘里。无力只随风。轻飏几缕浓。虚廊撩鹤梦。棐几炉烟拥。蟹眼漫评量。敲棋日正长。
菩萨蛮·蕉雨
作者：吴茝
朝代：清

绿天阴罩闲庭院。隔窗风雨愁凌乱。五夜总潇潇。新词一枕敲。酒醒人意淡。梦断屏山暗。却忆宿江边。打蓬秋满船。
西岩访桂不果后十日凤冈登眺并寻山中古迹
作者：吴茝
朝代：清

太白仙人不可作，卧游庐岳图龙眠。一丘一壑放神志，志松之游吾虚焉。秋风丛桂花徒发，朅来招隐穷危巅。餐芝朝漱钟山液，拄杖西笑峨嵋仙。云物幻变万峰顶，排空直上凌紫烟。瀑布琤潺琴筑响，崖嶂合沓梯栈悬。选石危坐涤尘虑，春芽手里烹山泉。夕阳西下叶满寺，暮云明灭争秋妍。陂陁荦确寻古径，岩穴别见开洞天。古墓不归华表鹤，残碑剥落藤纠缠。洞阴狡狯閟日月，采薇寂寞三百年。回首荒台走麋鹿，颓波不激悲前贤。缅怀高风嗟已往，平原衰草流逝川。踌蹰茧足下山麓，夜深清梦飞蹁跹。
送业师鹤巢夫子公车北上
作者：吴茝
朝代：清

绿波春水孝廉船，计日回翔学士砖。驿路梅花欹席帽，津门柳色上吟鞭。歌残渭雨愁三叠，梦逐京华路几千。若忆故山猿鹤侣，宦成应赋《遂初篇》。
酒醒
作者：吴茝
朝代：清

霜重天初晓，馀寒醒宿酲。芜城老秋色，沧海感浮生。明月刀环梦，残山鼓角声。八州今已寂，遗恨写兰成。尘暗秋无迹，窗明月有痕。露螀自凄吊，栖鹃互惊翻。漆室空悲志，巫阳失问冤。独弹家国泪，残野卧荒村。
酒醒·其一
作者：吴茝
朝代：清
体裁：五言律诗

霜重天初晓，馀寒醒宿酲。芜城老秋色，沧海感浮生。明月刀环梦，残山鼓角声。八州今已寂，遗恨写兰成。
酒醒·其二
作者：吴茝
朝代：清
体裁：五言律诗

尘暗秋无迹，窗明月有痕。露螀自凄吊，栖鹃互惊翻。漆室空悲志，巫阳失问冤。独弹家国泪，残野卧荒村。
雨中还山感赋
作者：吴茝
朝代：清

山雨抽帆野色昏，琳宫销歇断垣存。连江烟树迷吴苑，倚枕风涛入海门。路绕横塘初背郭，桥回早市自成村。谁怜劫后重经棹，肠断难招未返魂。
霜叶飞·黄叶
作者：吴茝
朝代：清

夕阳村路。诗筇瘦，平林秋意如许。天涯可奈感飘零，恁打头飞处。向晚菊、篱边认误。漫教倦客吟愁句。只一夜霜华，顿减了浓阴，尽西风便吹去。何况画里江南，几人家在，此时归棹无主。那禁摇落好年光，散似搏沙聚。向稗稏村头且住。柴扉乱逐昏鸦舞。剩有著书身，槭槭萧萧，闭门听雨。
露华·题听秋读骚图
作者：吴茝
朝代：清

西风瑟瑟。正满院商声，独坐愁绝。一卷荃荪，对影釭花明灭。忆到玉簟凉生，况是候虫吟壁。闲阶悄，蟾蜍挂空，冷露珠白。梧桐叶落遥夕。讶几许幽怀，横竹吹彻。更和清砧敲遍，寒耸诗骨。剩与楚些招魂，聊伴海天岑寂。空怅望、潇湘暮云凝碧。
齐天乐·蝉
作者：吴茝
朝代：清

绿槐庭院阴如许，声声度来林杪。翅薄风多，身高露重，独把纤枝危抱。哀音漫袅。顾鬓影成丝，暗惊秋早。蓦起凉飙，晓窗繁响恐沈了。年年曾记听处，五更疏欲断，幽思多少。冷咽齐宫，凄迷汉苑，身世西风残照。回肠正搅。忆归棹横塘，柳阴吟绕。剩取馀音，砌蛩相和好。
春日偶成
作者：吴荔娘
朝代：清
体裁：七言律诗

瞳瞳晓日映窗疏，荏苒韶光一觉余。深巷卖花新雨后，闲门插柳嫩寒初。莺儿有语迁乔木，燕子多情觅旧庐。那用踏青郊外去，芊芊草色上阶除。
对雨
作者：吴荣
朝代：清

竟欲忧天坠，苍茫百虑侵。登楼王粲泪，蹈海鲁连心。事过惟耽酒，悲来转废吟。诛茅向何处，愁对碧山深。
答叶润臣同年
作者：吴荣
朝代：清

清切蓬莱隔上方，汉阳云树总苍茫。不辞簪笔趋薇省，何处题诗寄草堂。远道思亲愁似海，世臣忧国鬓如霜。北来我亦无家别，先垄松楸足断肠。
丰城夜泊
作者：吴荣光
朝代：清

莫邪双影妻干将，说剑人来问水方。牛来在天千气象，风雷殷地一苍茫。中宵或有蛟鼍嗫，上界应随日月光。烟树万家波似镜，知君芒角早收藏。
偕邓嶰筠太守移唐冯尚书碑至碑洞作
作者：吴荣光
朝代：清

何人始变山阴池，岩岩鲁郡初哉基。再变即为元和脚，石版照耀光四夷。我来西京游太学，端甫塔石名空垂。此外尚有仅存者，魏公苻公崔太师。俗工磨洗日以远，如形附影神先离。明伦堂外秋霪霁，几家垣壁相倾欹。有光熊熊自东起，衡门之右墙之厜。刮苔剔藓渐见字，东川节度尚书碑。晋阳文字河东楷，健笔一扫何淋漓。万年县郭开元土，几经转徙依人篱。童也敲火牛砺角，猪以为圈鸡同埘。急走京兆长揖告，岂哀其穷运转之。东风吹春泮水湄，墨香潋滟韶光迟。是日释菜习礼竟，导我碑林观所移。乐毅岂复置屏脚，兰亭毕竟归漕司。摩挲拂拭慎模拓，墨卿楮客纷吁嘻。雨洗斜阳照愈炯，寒霜太白芒尤奇。取以吾家旧本较，神采锋颖争毫丝。想当砻石下笔时，心正笔正凝神思。紫丝一靸孰寄远，赤箭五两能扶衰。昔也何晦今何显，遥遥千载风镫驰。说置左右举版筑，奚当富贵歌扊扅。四座有客争好事，随喜赞叹无浮词。佥曰太守力所及，请为退老开涕洟。幼安之石旧有例，三日不去吾非痴。吁嗟从此辙则满，空斋万手喧毡锤。甘泉先竭木先伐，人物互盗非吾欺。鸿飞已冥弋何篡，鸡其自惮为人牺。敬语太守三叹息，德我罪我乌乎知。但取万本足秘笈，归来虹气夜夜冲门楣。
凤池书院联
作者：吴荣光
朝代：清
体裁：联

皇国需才，看凤翥鸾翔，天下士各凭造就；仙瀛有路，伫风骞浪吸，眼中人休便徘徊。
嘉桂岭双瀑
作者：吴荣光
朝代：清

菪确迸火骄阳昃，秋风吹苍懦无力。危磴巉岩我独来，四围琴筝天改色。半天忽下双龙翔，西与暴熭争炎凉。老蛟攀鳞蟒接鬣，各向左右相分张。神仙玄女左右飙，长江大河南北条，欲溯而上凌九霄。飞霜溅雪不可竟，到我衣褶虚刁调。凄寒几日入山骨，秋气为尔深且窣。远忆匡庐漱玉亭，老树留人看潭月。
小姑山
作者：吴荣光
朝代：清

朝风乍凉水波急，大姑南坐小姑立。浔阳九派天低徊，彭泽一峰露厌浥。灵旗斜飏有层台，高台不瞰无平隰。回舟欲泊辄引去，亦知解佩嗟何及。
广州华林寺方丈法堂联
作者：吴荣光
朝代：清
体裁：联

溯禅宗西竺来初，衣钵前踪，遂开兰若；论佛法曹溪最后，梁陈历劫，不坏菩提。
斑竹冈
作者：吴荣光
朝代：清

绿云遥遥对苍梧，湘妃夜啼烟一隅。山鬼环瞰群灵趋，此土无情送沩虞。此土有情生箖笯，飞珠洒屑斑模糊。点倍万点株万株，哀怨未绝年年苏。天荒地老泪不枯，夜月照以姮娥孤。楚山楚水空踟蹰，西望春风亦长吁，杜鹃之血来夔巫。
望飞云顶
作者：吴荣光
朝代：清

人间看似飞云顶，谁识云从顶下飞。万水万山通指顾，一重一掩见依微。阴阳翕辟天双阙，日月光明地九围。径欲乘风凌绝巘，葛仙招手抱云归。
登钓龙台
作者：吴荣光
朝代：清

纷纷逐鹿中原走，东家别骓西烹狗。白蛇已死赤蛇飞，海滨容尔屠龙手。秦楚之际匝月间，潮声山色一竿间。风云夜护英雄气，组练朝明水石湾。李册审知刘册丑，千年此地数杯酒。新市堤荒秋燕归，流觞亭废寒螀守。到今苍莽尚高原，台耶人耶谁并存。万家烟雨双鱼屿，九海梯航五虎门。我告明禋来郊甸，如此太平经几见。海天寥泬付诗人，坐对群峰青四面。
登黄鹤楼·其一
作者：吴荣光
朝代：清
体裁：七言律诗

好风吹送我登楼，何事仙人不暂留？云影古今过鄂渚，江声日夜走黄州。极天波浪谁同济？异地烟花我欲愁。西去荆门閒战垒，几家渔网夕阳收。
登黄鹤楼·其二
作者：吴荣光
朝代：清
体裁：七言律诗

我欲仙人跨鹤回，手吹玉笛暮云开。依然城郭三春日，如此江山几代才。鹦鹉洲荒名士尽，桃花宫冷美人哀。惟馀大别山头月，照彻沧桑夜夜来。
送陈恭甫编修归省后游粤
作者：吴荣光
朝代：清

日夜大江流，江声欲暮秋。思亲同远道，之子独归舟。雨色寒侵袂，笳声晚倚楼。白云五千里，不敢苦相留。闻君计游粤，北望即长安。明月一相忆，西风何处寒。诗心黄叶路，客梦白蘋滩。倘过梅花岭，南枝寄驿官。
送陈恭甫编修归省后游粤·其一
作者：吴荣光
朝代：清

日夜大江流，江声欲暮秋。思亲同远道，之子独归舟。雨色寒侵袂，笳声晚倚楼。白云五千里，不敢苦相留。
送陈恭甫编修归省后游粤·其二
作者：吴荣光
朝代：清

闻君计游粤，北望即长安。明月一相忆，西风何处寒。诗心黄叶路，客梦白蘋滩。倘过梅花岭，南枝寄驿官。
阮芸台司农师命作铁笛歌
作者：吴荣光
朝代：清

仙风泠泠吹八关，古调入破秋风弯。何来风泉流淙潺，苍龙垂天虹挂山。我欲抚之纷斑斓，飒然元霜生指间。此笛不取终南竹，{钅硐}隤坠材碌碌。此笛不入季长赋，气出精列节齐赴。恐是西池九层室，云璈琳琅中之一。请看百炼古纯钢，瓜绿萍青岂凡质。雍狐山头夜气冲，百灵奉炭鬼扇风。铸成不独得金气，请看商角徵羽宛转相为宫。小声远引何凄切，孤臣苦心六月雪。忽而激烈大声起，侠士壮怀歌易水。忽而和缓声安翔，萋萋菶菶集凤皇，前无丘仲后郭张。咸阳玉琯长已矣，梅花空说飘含章。我闻刘兼道，穿云裂石山中老。又闻孙守荣，能以音律推五行。夜游张元奕豪士，一吹尽使群盗惊。一吹尽使群盗惊，众音啾啾不敢鸣，涤荡邪秽天寰清。
阮芸台司农师命作铁笛歌
作者：吴荣光
朝代：清
体裁：古风

仙风泠泠吹八关，古调入破秋风弯。何来风泉流淙潺，苍龙垂天虹挂山。我欲抚之纷斑斓，飒然元霜生指间。此笛不取终南竹，■隤坠材碌碌。此笛不入季长赋，气出精列节齐赴。恐是西池九层室，云璈琳琅中之一。请看百炼古纯钢，瓜绿萍青岂凡质。雍狐山头夜气冲，百灵奉炭鬼扇风。铸成不独得金气，请看商角徵羽宛转相为宫。小声远引何凄切，孤臣苦心六月雪。忽而激烈大声起，侠士壮怀歌易水。忽而和缓声安翔，萋萋菶菶集凤皇，前无丘仲后郭张。咸阳玉琯长已矣，梅花空说飘含章。我闻刘兼道，穿云裂石山中老。又闻孙守荣，能以音律推五行。夜游张元奕豪士，一吹尽使群盗惊。一吹尽使群盗惊，众音啾啾不敢鸣，涤荡邪秽天寰清。
咏怀
作者：吴荣棣
朝代：清

遥天云雁已沉音，把酒开怀次第斟。砥柱作中心匪石，书田无税字皆金。地当用武英雄起，树到蟠根岁月深。白发依然为故我，何须回首忆青衿。
感时
作者：吴荣棣
朝代：清

晨兴登楼望，神州局已僵。中原森虎豹，当道尽豺狼。策未三分定，雄称五伯强。天心终厌乱，日月见重光。
新凉
作者：吴荣棣
朝代：清

满阶梧叶月当头，处处凉风豁远眸。欹枕初惊秋气爽，碧天无际一沙鸥。
杏林
作者：吴荣棣
朝代：清

春暖青囊草木苏，北山分艳杏千株。成林都为疮痍起，仁术何须诩扁卢。
题台湾诗醇
作者：吴荣棣
朝代：清

文献搜罗历苦甘，得来如对座中谈。御屏句合唐宫选，骊颔珠从学海探。差幸劫灰存鲁壁，无容雾豹隐山南。鸡林价重东瀛日，载好元音继颂三。
昭君
作者：吴荩
朝代：清
体裁：七言绝句

紫台人别汉家春，天子休嫌画未真。留得蛾眉靖边塞，可知延寿是功臣。
史梦兰继室田太夫人九十大寿
作者：吴莲西
朝代：清
体裁：联

罗一堂儿女得四十有一人，鸠杖稳扶，喜见曾元拜大母；距百岁期颐只三千六百日，鹤筹添算，好从富贵祝长春。
史梦兰继室田太夫人九十大寿
作者：吴菊农
朝代：清
体裁：联

九日正新春，欣逢元月九旬，天保九如无量寿；五花曾诰命，会见一堂五世，箕畴五福太夫人。
宝山行
作者：吴菘
朝代：清

冬青郁郁空山里，种树何年星在尾。余哀散作冬青引，弓剑桥山飞不起。月黑林昏鬼搏人，捧香天骑寒食死。玉鱼金碗出人间，兰亭玉匣亦如此。独怜竺国经可哀，六帝园陵一日毁。呜呼国家养士百年中，剩得遗民号苍穹。杜鹃声碎岩花落，片云飞出越江东。银牌竹夹归何许，白石编同晞发翁。欲令杀青遍宇宙，长与兹山高嵷巃。
送栗亭汪君归新安
作者：吴菘
朝代：清

禹穴空濛濛，溟渤恣遐瞩。携手蒲帆前，潇洒阅朓朒。天风吹紫涛，扶桑朝一沐。人生辕下驹，局蹐二毛秃。此行既超越，所遇尽敦笃。故人气谊真，此道托空谷。石溜蕉花红，渚白菖蒲绿。客中看客归，胡以慰幽独。养亲三亩园，定省疏半菽。寄君双羽翰，中心若转毂。淼淼江云驰，片片归茅屋。
集明州司马靳公大柏亭
作者：吴菘
朝代：清

平生知己真不易，安丘谓新安郡丞曹公。北去公西适。雪照秦山雁带书，梦魂夜夜高平驿。忽来赤堇驻旄旌，四月蒲帆惬良觌。老柏霜皮溜雨寒，馔玉调金晋琼液。日斜引我展琅函，纸是澄心书铁画。宋镌书。烟雨娥江大米图，米老《娥江烟雨图》。松雪萧疏写拳石。赵吴兴《枯木竹石》。宣和图史绍圣书，开卷古香纷藉藉。大雅不作吾道卑，公坐楼头俯百尺。秦青忽奏陇西歌，一声吹裂梅花笛。人生聚散都晨星，秦越循环总行役。何年玳瑁更开筵，渭城甬水新都客。镫前强尽手中杯，夜半寒江山月白。
贺陈握卿补增
作者：吴萃奎
朝代：清

增广由来制盛唐，茂才声价倍生光。士逢知己文章重，学到如君志气扬。自命信堪居上等，同侪几见列成行。他年养就冲天翮，定入云霄万里翔。
曹用笔
作者：吴萃恩
朝代：清

君家誉重建安文，余技中书又策勋。留画丹青引中马，风流长忆故将军。
沈圭墨
作者：吴萃恩
朝代：清

二李而还数秀州，乌金十笏豹囊收。对胶莫道坚于石，容易磨人到白头。
秋夜
作者：吴葆基
朝代：清
体裁：古风

西山风日无消息，秋日惨淡云光黑。欲眠不眠斗帐寒，粉壁银灯少颜色。夜深明月照苍苔，碧纱隐隐萤徘徊。
箬岭
作者：吴葆孙
朝代：清
体裁：七言律诗

歇马长林汗未干，攀藤直上白云端。峥嵘石蹬三千级，拗折羊肠五十盘。半岭已无雅雀噪，最高真觉海天宽。黄山近在行人眼，六十芙蓉仔细看。
访郑淡庵不遇
作者：吴葆孙
朝代：清
体裁：古风

野雀噪茅檐，凉风在高树。言访素心人，驱马南塘路。门前秋水深，但见鸥与鹭。之子渺何方，采芝入云雾。
挽六叔吴煌昌联
作者：吴葆晋
朝代：清
体裁：联

北辙甫言旋，才膺谒选，遽赴修文，叹从今辩难执经，向何处竹林问字；西河深抱痛，年过商瞿，悲同伯道，幸有孙承祧继体，佑后人椒衍盈升。
挽金寿昌联
作者：吴葆晋
朝代：清
体裁：联

有母八旬，卌年教养，又从两岁抚孤孙，那堪寂寂青灯，嫠妇緟添仍似昔；思君一恸，百感苍茫，倘使九原逢伯姐，为语萧萧白发，女儿花悴不胜秋。
三桥春游曲
作者：吴蔚光
朝代：清

秋报门西是殿桥，碧罗春水划双桡。宛将金剪裁为带，分束吴娘一搦腰。
归来草堂有感
作者：吴蕙
朝代：清

寂寞空庭冷，凄凉旧迹存。乾坤埋傲骨，风雨吊游魂。翠色滋阶草，苔痕封树根。秋风肃户牖，独立向谁论。
秋日寄怀蓼洲弟
作者：吴蕙
朝代：清

一夜砧声枫树凋，离亭风雨欲魂消。便鸿南向应无数，好寄新诗慰寂寥。
一剪梅
作者：吴藻
朝代：清

云幕初开挂月钩。深闭妆楼。同倚针楼。罗衫团扇最风流。髻子平头。鞋子丛头。见说银河日夕浮，一日三秋。七夕千秋。画屏围坐笑牵牛。天上多愁。人世无愁。
一痕沙
作者：吴藻
朝代：清

莫把韶华细算。九十今犹未半。春纵不嫌多。奈愁何。只是日长无绪。添上水沈几炷。窗外影移花。夕阳斜。
三字令
作者：吴藻
朝代：清

秋色里，画屏空。晚来风。杨柳瘦，海棠红。月移帘，帘锁月，两朦胧。人未散，曲先终。听归鸿。银甲冷，玉弦松。坐无聊，眠也罢，莫惺忪。
买陂塘
作者：吴藻
朝代：清

放轻舟，短长堤畔。玉聪金勒谁跨。水痕已减三篙绿，幅幅柔蓝不泻。秋去也，只睡里、烟鬟山色仍如画。段家桥下。看枫叶霜乾，芦花雪冷，衰柳不堪把。湖光好，何必深春浅夏。四时风景都雅。飞飞鸥鹭疏疏影，难认荷湾菱汊。归未舍，但红了斜阳，是处钟初打。碧琉璃瓦。看古寺僧还，佛楼梵起，楼外暮云亚。
乳燕飞
作者：吴藻
朝代：清

不信愁来早。自生成、如形共影，依依相绕。一点灵根随处有，阅尽古令谁扫。问散作、几般怀抱。豪士悲歌儿女泪，更文园、善病河阳老。感斯意，即同调。助愁尚有闲中料。满天涯，晓风残月，夕阳芳草。我亦人问沦落者，此味尽教尝到。况早晚、又添多少。眼底眉头担不住，向纱窗、握管还吟啸。打一幅，写愁稿。
乳燕飞
作者：吴藻
朝代：清

欲补天何用。尽销魂、红楼深处。翠围香拥，呆女痴儿愁不醒，日日苦将情种。问谁个、是真情种。顽石有灵仙有恨，只蚕丝、烛泪三生共。勾却了、太虚梦。喁喁话向苍苔空。似依依、玉钗头上，桐花小凤。黄土茜纱成语谶，消得美人心痛。何处吊、埋香故冢。花落花开人不见，哭春风、有泪和花恸。花不语，泪如涌。
兰陵王
作者：吴藻
朝代：清

怕春去。把酒和春对语。天涯路，花落水流，究竟韶华靠谁住。垂杨万万缕。何处。深藏杜宇。春归也，无力挽留，一任东君自为主。愁怀黯如煮。已数遍残红，搓尽飞絮。几回还待开帘觑。正满地芳草，半痕斜照，飞来蝴蝶尚栩栩。谅知我吟绪。频著。断肠句。叹过客光阴，真个无据。阑干拍损空延伫。只数点香晕，两行烟树。黄昏刚到，又禁著，一阵雨。
兰陵王
作者：吴藻
朝代：清

怕春去。把酒和春对语。天涯路，花落水流，究竟韶华靠谁住。垂杨万万缕。何处。深藏杜宇。春归也，无力挽留，一任东君自为主。频著。断肠句。叹过客光阴，真个无据。阑干拍损空延伫。只数点香晕，两行烟树。黄昏刚到，又禁著，一阵雨。
兰陵王
作者：吴藻
朝代：清

绣窗闭。窗外红帘垂地。黄昏后，一点灯疏，曲几深屏不曾倚。添衣唤侍婢。半臂绵温香腻。淡妆就，月转花阴，炙罢银簧试双髻。幽意。碎难理。渐翠袖慵抬，铅泪如洗。断肠诗草阑珊味。早猛上心头，又来眉际。檀痕暗掐玉纤记。谱入凤笙细。阶砌。乱蛩起。正如慕似泣，欲断还继。秋宵漫把閒愁比。怅寒蝉瘦尽，霜雁回未。芙蓉零落，吊艳影，岁暮矣。
兰陵王
作者：吴藻
朝代：清

绣窗闭。窗外红帘垂地。黄昏后，一点灯疏，曲几深屏不曾倚。添衣唤侍婢。半臂绵温香腻。淡妆就，月转花阴，炙罢银簧试双髻。阶砌。乱蛩起。正如慕似泣，欲断还继。秋宵漫把閒愁比。怅寒蝉瘦尽，霜雁回未。芙蓉零落，吊艳影，岁暮矣。
减兰
作者：吴藻
朝代：清

横琴选石。三弄冰弦无气力。庭院愔愔。姑射仙姿太古心。凉云仙水。深护海棠娇欲睡。一曲梅花。清绝香魂正梦它。
十六字令
作者：吴藻
朝代：清

圆。斫粟金多两臂缠。交相看，似解九连环。
十六字令
作者：吴藻
朝代：清

寒。人立西风翠袖单。斜阳暮，花影上阑干。
十六字令
作者：吴藻
朝代：清

才。人报花梢月上来。停琴坐，秋影落空阶。
十六字令
作者：吴藻
朝代：清

谁。尺八钿箫花外吹。无人见，明月满罗帷。
十六字令
作者：吴藻
朝代：清

青。花落花开半壁灯。江湖梦，和雨不分明。
千秋岁
作者：吴藻
朝代：清

断无人处。绿遍深深树。燕子静，莺儿语。落花春色老，流水年华去。听不得，打窗几阵黄梅雨。病起闲凝伫。满院痴云聚。帘放押，香销炷。莫吹江上笛，已尽天涯絮。熏风起，柳丝又作愁千缕。
千秋岁
作者：吴藻
朝代：清

绣工妨了。纱幕传经早。人影瘦，妆楼悄。熨忘金斗冷，辉借兰釭照。听不厌，琅琅凤啭桐花小。机样停鸳教。书味丸熊饱。一寸荻，三春草。碧桃和雪靧，玉树临风皎。试看取，他年紫锦鸾回诰。
卖花声
作者：吴藻
朝代：清

法曲冷霓裳。重谱红腔。修箫人爱月华凉。吹得秦台仙梦暖，小凤雏凰。家国感沧桑。满地斜阳。瑶天笙鹤散花忙。江管一枝春易著，不断生香。
卖花声
作者：吴藻
朝代：清

深院晚妆慵。鬓亸发松。忍寒和月下帘栊。掩却碧纱屏小小，不许灯红。好梦忒惺松。去也匆匆。池塘春影又成空。一片吟魂无著处，随住东风。